Tiga Penyair Terima Anugerah Penyair GAPENA 2021

Pontian – Tiga orang penyair menerima Anugerah Penyair GAPENA 2021 dalam majlis serba sederhana sempena pelancaran Hari Puisi Nasional (HPN) ke-21 di sini, petang semalam yang disampaikan oleh Menteri Besar Johor, YAB Dato’ Haji Hasni Mohammad.

Pengiktirafan itu menyaksikan Ahmad Sarju, Mahaya Mohd Yassin dan Shapiai Muhammad Ramly menerima watikh pengiktirafan, penerbitan buku, wang tunai dan ruang perbincangan karya. Ketiga-tiga penerima merupakan penyair prolifik dalam ranah sastera kebangsaan.

Ahmad Sarju, pengarang yang berasal dari Klang, Selangor, mula berkarya pada tahun 1970-an dengan hasil tulisan awalnya diterbitkan dalam majalah Mutiara di Singapura. Beliau kerap memenangi pelbagai hadiah sastera sejak 1970-an, malah dinobatkan sebagai Tokoh Penulis Selangor pada tahun 2013. Sehingga kini, beliau sudah menghasilkan lebih 10 kumpulan puisi.

Mahaya pula bukan sahaja dikenali sebagai seorang penyair, sebaliknya sebagai pendidik dan aktivis seni. Beliau yang merupakan mantan Ketua Satu Persatuan Penulis Negeri Sembilan sejak tahun 2006 hingga 2020 bukan hanya menulis puisi, tetapi juga cerpen, buku kanak-kanak dan juga naskhah akademik. Beliau juga merupakan Munsyi Dewan.

Sementara itu, Shapiai ialah nama yang tidak perlu diperkenalkan bagi peminat puisi di Malaysia. Berasal dari Perak tetapi menetap di Johor sejak tahun 1970-an, puisi Shapiai kerap menambat hati juri hingga membolehkannya kerap memenangi pelbagai hadiah sastera. Antara naskhah kumpulan puisi tulisan beliau termasuk Aku Ingin Berbeka-Beka dengan-Mu.

Anugerah Penyair GAPENA diadakan sebagai resolusi HPN ke-9 di Sematan, Sarawak yang mencadangkan GAPENA hendaklah menamakan penyair pilihan pada setiap acara HPN. Anugerah ini kemudiannya mula diberikan pada tahun 1987 dalam sambutan HPN di Kota Kinabalu, Sabah.

Pada majlis yang sama, Amiruddin Md. Ali Hanafiah, Ketua Satu Persatuan Penulis Johor, Ketua Dua GAPENA merangkap Pengerusi Hari Puisi Nasional ke-21, berjaya merangkul Anugerah Penyair Johor.

Dato’ Haji Hasni Mohammad yang turut merasmikan majlis telah melancarkan lima judul buku sastera baharu, iaitu antologi puisi Gema Membelah Gema 19, Munajat untuk Palestin, Anugerah Penyair GAPENA, kumpulan puisi Layar Juang, dan Soneta Pohon Zaitun.

Turut meraikan majlis ialah Pengerusi Lembaga Pengelola Dewan Bahasa dan Pustaka (DBP), YBhg. Prof. Datuk Seri Dr. Awang Sariyan, Ketua Satu GAPENA, YBhg. Datuk Haji Zainal Abidin Borhan, Pengerusi Jawatankuasa Pendidikan, Penerangan, Warisan dan Budaya Negeri Johor, YB Tuan Haji Mazlan Bujang, Timbalan Ketua Pengarah Operasi DBP, YBrs. Tuan Haji Abdul Halim Haji Harun, Pengarah Jabatan Pengembangan Bahasa dan Sastera, YBrs. Dr. Haji Abang Patdeli Abang Muhi, dan Pengarah DBP Wilayah Selatan, YBrs. Puan Norhafizah Mohamed Husin.

Hari Puisi Nasional ke-21 berjalan selama dua hari, bermula pada pagi semalam dengan Diskusi Puisi Johor. Pada malamnya, diadakan Malam Puisi Nasional. Pada hari ini (Sabtu, 30 Oktober), diadakan Bicara Karya Penyair GAPENA, Forum Penyair: Puisi dan Kedamaian, Sambutan Jubli Emas Hari Puisi Nasional dan Kunjungan Puisi, serta Malam Jubli Emas Hari Puisi Nasional ke-21.


Penyair Kita Berani Memecah Tembok Bentuk Puisi

Untuk mendapatkan maklumat terkini, ikuti kami melalui Telegram

Pontian – “Apabila kita telah memilih cabang jalan untuk menjadi seorang penyair, maka perlu juga dihayati, terdapat peringatan dalam al-Quran berkenaan penyair dengan konteks yang sangat jelas, iaitu kalimah al-syuara’, yang menyentuh perihal kejujuran seorang penyair dalam berkarya,” kata Dr. Shamsudin Othman dalam Majlis Hari Puisi Nasional (HPN) ke-21 semalam (29 Oktober 2021, Jumaat), yang berlangsung di Rumah Citra Sri Pinang, Benut, Pontian, Johor.

Majlis himpunan para penyair nasional itu berlangsung selama dua hari, 29 dan 30 Oktober 2021, yang turut disiarkan secara langsung di Studio Siaran Langsung Media Sosial Dewan Bahasa dan Pustaka (DBP), anjuran bersama DBP, Gabungan Persatuan Penulis Nasional (GAPENA) dan Persatuan Penulis Johor (PPJ) dengan sokongan Kerajaan Negeri Johor.

Dalam penyusunan sejarah perkembangan kepenyairan Malaysia, Shamsudin sebagai penyampai ucaptama majlis menyenaraikan empat jalur yang telah membentuk dan melentur bentuk perkembangan kepenyairan negara.

“Ia (patut dan harus) bermula dengan penyair yang bernama Omar Mustaffa. Sebagai penggerak jalur pertama dalam sejarah perkembangan puisi Melayu, tokoh inilah yang bertanggungjawab menyerlahkan dan membentuk struktur perbezaan antara puisi Melayu tradisional dengan puisi Melayu moden,” jelas Shamsudin. Selain Omar Mustaffa yang mencipta gagasan puisi moden, Kasmani Haji Arif dan Ngoba adalah antara nama yang seangkatan dengannya.

Manakala jalur kedua pula dilihat terbit dalam jiwa penyair-penyair zaman Usman Awang, Baha Zain, Latiff Mohidin, Kemala, T. Alias Taib, dan semua yang seangkatan dengan mereka, kerana dapat meruntuhkan tembok teknik dan bentuk penulisan sajak yang digagaskan oleh penyair jalur pertama tadi. Seterusnya, jalur ketiga disambung pula oleh generasi penyair Rahman Shaari, Lim Swee Tin, Zaen Kasturi, S.M. Zakir, dan Norhayati Ab. Rahman (dan yang seangkatan dan sekuliah dengan mereka).

Akhirnya, jalur keempat dalam perkembangan kepuisian negara kita dapat dilihat dengan nama penyair, seperti Fahd Razy, Muzaf Ahmad dan Raihani Mohd. Saaid, yang telah mula menunjukkan keberanian mencipta bentuk baharu dalam struktur puisi moden negara. Penyair generasi baharu kini mula keluar daripada kepompong bentuk puisi yang telah berdekad lama bernafas sama.

“Seperti Muzaf Ahmad yang membicarakan kedamaian dalam puisi “Perjalanan Penyair”, beliau telah melihat dan menterjemahkan makna kedamaian itu dalam satu bentuk yang baharu melalui puisi,” ujar Shamsudin Othman.

Pemenang SEA Write Award (Malaysia) 2020 ini juga mengetengahkan pandangan, tentang apakah keperibadian dan ciri-ciri utama yang membentuk seorang penyair. “Apabila berkarya, tulislah sesuatu yang memberikan impak menerusi konsep pengabdian (iaitu ketakutan), justeru dapat melahirkan rasa jujur, rasa insaf dan rasa taqwa dalam karya mereka.”

Penyair juga sebagai seorang manusia, haruslah mempunyai idolanya, dan idola dalam konteks agama Islam seharusnya mengangkat keperibadian utama Rasulullah SAW sendiri, iaitu siddiq, amanah, tabligh, dan fatonah. Menurut Shamsudin lagi, puisi ini hadir dalam satu pengucapan yang seiring jiwanya dengan sifat-sifat wajib Rasulullah yang empat itu.

Akhirnya, garis pemisah dan batasan serta ritma yang dapat disusun seseorang penyair untuk berkarya setelah menguasai ciri-ciri berikut adalah bergantung pada kekuatan gaya bahasa mereka. Tiga ciri ini disenaraikan oleh Shamsudin Othman sebagai ciri-ciri utama dalam penyair negara.

Pengerusi Lembaga Pengelola DBP, YBhg. Prof. Datuk Seri Dr. Awang Sariyan turut memeriahkan Ucaptama Hari Puisi Nasional ke-21. Mulanya, beliau menyentuh isu sistem pendidikan yang masih pincang dalam meletakkan gagasan sastera di tempat yang sepatutnya.

“Sastera seperti puisi (dan prosa) harus diletakkan di atas landasan yang tepat sebagai satu saluran keilmuan dan pengukuhan adat dan sahsiah. Kepincangan yang nyata di ranah pendidikan kita hari ini boleh dimetaforakan melalui pelaksanaan umat Islam terhadap hukum fardu ain dan fardu kifayah.

“Seperti mana kedua-dua hukum ini, kerap kali masyarakat memandang abai yang satu lagi dengan ayat-ayat seperti; ‘orang lain sudah buat, aku tidak perlu buat’, sedangkan sudah jelas bahawa kedua-dua ibadah ini adalah kunci keutuhan keimanan seorang Muslim,” jelas Awang Sariyan.

Beliau menerangkan lagi, begitulah juga rupanya dengan isu pendidikan Malaysia hari ini. Ilmu kebudayaan, kesenian, bahasa dan kesusasteraan tidak lain tidak bukan merupakan ilmu yang melengkapkan seorang manusia yang berjiwa dan mempunyai sifat kemanusiaan dalam satu masyarakat. Malah, penyair dan penulis perlu memainkan peranan untuk membetulkan kepincangan dalam masyarakat mereka.

Perihal inisiatif dan apakah perlunya strategi untuk memasyarakatkan sastera, beliau mengemukakan soalan, “Adakah cukup dengan khalayak yang sedia ada? Atau perlukah untuk kita melakukan sesuatu, supaya karya dan gagasan sastera kita hari ini dapat merentas semua khalayak pelbagai kalangan?”

Ranah sastera tempatan hari ini yang melihat ahli perubatan, ahli kejuruteraan dan ahli sains melibatkan diri dalam wacana-wacana sastera semasa, bagi Awang Sariyan, belum dikira mencapai satu tahap yang menggambarkan sastera negara sudah menjangkau dan merentas semua kelompok masyarakat. “Kita perlu mengatur strategi untuk mengatasi isu ini yang semakin diperbesarkan dan menjadi polemik wacana sastera kita,” ujarnya.

Menteri Besar Johor, YAB Dato’ Haji Hasni Mohammad merasmikan majlis HPN ke-21 pada sesi pertama jam 3.30 petang. Susulan upacara perasmian, YAB Dato’ Hasni turut serta dalam upacara pelancaran naskhah Antologi Puisi Karya Penyair GAPENA dan Johor.

Dalam acara perasmian itu juga, berlangsungnya Penyampaian Anugerah Penyair GAPENA 2021, yang dianugerahkan kepada Ahmad Sarju, Mahaya Mohd. Yassin dan Shapiai Muhammad Ramly, manakala Amiruddin Md. Ali Hanafiah pula dinobatkan sebagai penerima Anugerah Penyair Johor, yang juga merupakan Pengerusi Hari Puisi Nasional ke-21 tahun ini.


Mahasiswa dan Mahasiswi Celik Kamus

Untuk mendapatkan maklumat terkini, ikuti kami melalui Telegram

Keningau, Sabah – Ceramah Bersahabat dengan Kamus (BdK), Siri yang ke-14 dan Pertandingan Jejak Kamus telah berjaya dilaksanakan di Institut Pendidikan Guru (IPG) Kampus Keningau baru-baru ini. Ceramah BdK tersebut disampaikan oleh Puan Julianah Kuli.

Antara objektif program ini termasuklah untuk memberikan pendedahan kepada mahasiswa dan mahasiswi tentang fungsi kamus, cara menggunakan kamus dengan betul, cara pembinaan kamus dan memberikan maklumat pelbagai produk Kamus Dewan Bahasa dan Pustaka (DBP) seperti kamus ekabahasa, kamus dwibahasa, kamus istilah dan kamus bahasa sukuan.

Sebanyak 50 orang mahasiswa dan mahasiswi IPG Kampus Keningau telah menyertai ceramah ini dan sebanyak 12 orang mahasiswa dan mahasiswi telah dipilih menyertai Pertandingan Jejak Kamus. Hadiah kepada pemenang pula telah disampaikan oleh Puan Aminah Awang Basar, iaitu Pengarah DBP Cawangan Sabah, dalam majlis Seminar Mini Kearifan Tempatan Motif Sabah.

Johan Pertandingan Jejak Kamus telah dimenangi oleh Nur Hurin Umairah Mohd. Kamal dan Nurain Syafiqah Khairil Ashraf, yang telah membawa hadiah wang yang bernilai RM250.00 dan sijil penyertaan. Naib johan pula dimenangi oleh Sherny Betty Peter dan Alice Kong Chak Lin, yang menerima hadiah wang tunai RM200.00 dan sijil penyertaan. Sementara itu, Muhammad Azim Jamal dan Nurhidayah Samsir pula muncul sebagai pemenang tempat ketiga, yang menerima wang tunai RM150.00 dan sijil penyertaan.

Pemenang hadiah sagu hati pula dimenangi oleh Glorianne Michelle Anak Jeffery dan Muhammad Eizzlan Ameer Mohd Yusz, Deendee Fendy Glenn dan Givenie Lizabeth Gregory, serta Muhammad Aiman Aqil Che Ahmad dan Abdul Hannan Abd. Wahid. Masing-masing membawa pulang wang tunai RM50.00 dan sijil penyertaan.


Kemala Sahabat Seiring Jalan

A. Aziz Deraman menyampaikan belasungkawa dengan mengingat kembali pengalaman persahabatannya bersama-sama Sasterawan Negara ke-11, Allahyarham Dato’ Kemala.

Kemala menjadi salah seorang sasterawan yang saya minati terutama karya-karya puisinya …

Sasterawan Negara (SN), Dato’ Dr. Ahmad Khamal Abdullah (30 Januari 1941 – 27 Oktober 2021) atau nama penanya KEMALA ialah suatu nama besar yang tidak asing lagi dalam dunia kesusasteraan di tanah airnya Malaysia dan dalam kalangan negara-negara serantau Nusantara. Keberkesanan kepemimpinannya yang mengangkat nama Nusantara Melayu Raya atau NUMERA (istilah ciptaan beliau) cukup disegani. Allahyarham berjaya menggerakkan kesedaran dan penglibatan rakan-rakan sasterawan dan penulis serumpun melalui suatu wadah kebersamaan untuk bekerjasama mengangkatkan sastera Melayu-Indonesia dengan pelbagai usaha penggalakan dan pengembangan yang meyakinkan.

Saya mengenali beliau sejak 1970-an lagi, apabila memasuki perkhidmatan kerajaan (Pegawai Tadbir dan Diplomatik) dan bertugas di Kementerian Kebudayaan Belia dan Sukan (KKBS), lebih-lebih lagi sewaktu memegang jawatan Ketua Pengarah Kebudayaan (1981-1987) dan Setiausaha Bahagian Kebudayaan (SUB), Kementerian Kebudayaan dan Pelancongan (KKP) Malaysia (1987-1989). KKBS ikut memainkan peranan berganding bahu dengan Dewan Bahasa dan Pustaka (DBP) di bidang pengembangan sastera. KKBS yang akrab dengan Gabungan Persatuan Penulis Nasional (GAPENA) dan pertubuhan seni budaya yang lain banyak mengatur program dengan institusi dan organisasi tadi.

Keakraban saya dengan Allahyarham Kemala menjadi bertambah kukuh apabila saya dilantik kerajaan menerajui DBP pada bulan 1 Ogos 1994, bertukar dari Kementerian Pendidikan Malaysia (KPM) setelah kekosongan Ketua Pengarah DBP berlalu beberapa bulan sejak akhir 1993. Agaknya pengalaman selama 16 tahun di KKBS dalam dua kali pusingan tugas menyebabkan kerajaan memberikan peluang kepada saya menakhodai bahtera sebuah institusi yang diumpamakan nyalanya “dari api suatu zaman”, terus menyala biarpun dalam tiupan deruan angin cabaran dan pancaroba zaman.

Kemala menjadi salah seorang sasterawan yang saya minati terutama karya-karya puisinya, sama jua dengan saya meminati sasterawan penyair seperti Usman Awang, A. Samad Said, Muhammad Haji Salleh, Baha Zain dan beberapa orang yang lain, termasuklah sasterawan dan penulis yang seangkatan dengan saya sendiri. Saya dan Kemala sering bertemu dalam acara-acara Hari Sastera, Hari Puisi Nasional, seminar-seminar sastera dan pelbagai bentuk wacana dan bengkel. Di peringkat rantau, para sasterawan dan penulis selalu menyertai Pertemuan Sasterawan Nusantara, Dialog Borneo-Kalimantan, Dialog Pantai dan beberapa lagi. Ada hubungan yang amat rapat antara para sasterawan dengan penulis dari Indonesia, Brunei, Singapura dan kehadiran beberapa orang dari Thailand, Kemboja dan Filipina. Kadang-kadang sarjana dari Barat dan Asia Timur ikut hadir membentangkan kertas kerja di bidang bahasa dan sastera. Kemala kerap diundang membentangkan makalah dalam pertemuan-pertemuan demikian. Kemala berperwatakan lemah lembut dan sopan tatkala berbicara.

Saya teringat pada bulan Januari 1967, sebuah sajak Kemala yang tersiar dalam majalah Dewan Bahasa berjudul “Lagu Kemerdekaan”. Saya menatapnya semasa berada di tingkatan enam atas di Sekolah Alam Shah, Kuala Lumpur. Saya memang meminati sajak-sajak Kemala, meskipun tidak semuanya dapat saya baca. Pada masa itu kami belum bertemu mata. Saya sendiri sangat meminati karya sastera atau puisi bertemakan perjuangan (politik, bahasa, sastera), kenegaraan, patriotisme, keagamaan, kemanusiaan, kasih sayang dan kekeluargaan. Antara luahan rasa beliau dalam “Lagu Kemerdekaan”  itu berbunyi:

Sajak ini kebetulan baru saya temui dalam antologi puisi Tanah Airku (DBP, 2005:183). Sajak-sajak Kemala ada yang panjang sehingga memakan dua atau tiga halaman, teringat akan tabiat saya sendiri yang sama demikian sifatnya, menulis sajak panjang. Kami berkenalan hanya selepas 1970-an apabila saya memegang jawatan di KKBS dan banyak terlibat dalam program dan kegiatan sastera. KKBS cukup rapat hubungan dengan DBP. Selain itu KKBS kerap menggunakan kemudahan seperti Balai Budaya, Dewan Seminar dan melibatkan tokoh-tokoh DBP dalam program KKBS, khususnya di bidang pembinaan dan pengembangan sastera.

Acara sastera dan sidang Majlis Sastera Asia Tenggara (MASTERA) Mac 2005 di Mataram Lombok telah saya hadiri selepas bersara dari perkhidmatan kerajaan pada tahun 2004. Saya dianugerahi Tokoh Pencetus MASTERA oleh Indonesia. Beberapa pegawai DBP dan Kemala ikut bersama-sama. Semasa perjalanan pulang, saya dan Kemala sehari dua bermalam di Surabaya. Bilik hotel kami bersebelahan dan keluar bersama-sama untuk makan atau jalan-jalan. Beberapa minggu, telah ada berlaku peristiwa demonstrasi jalanan rakyat Indonesia khususnya generasi muda, di mana-mana kota termasuklah di Surabaya. Kami berkesempatan menyaksikannya.

Demonstrasi atau tunjuk rasa diadakan atas dua sebab. Pertama kerana isu membantu rumah Indonesia di Malaysia, kedua kerana isu kesenian terutama seni persembahan. Dalam minggu berkenaan terjadinya demonstrasi rakyat Indonesia sebagai tanda protes terhadap Malaysia. Isu utamanya tentang masalah pekerja Indonesia dan media Indonesia tanpa henti-henti mengkritik dan mengutuk Malaysia, dari isu pembantu rumah sehingga kepada kononnya sudah ada “perebutan” pulau-pulau di Selat Sulawesi, dari Ligitan dan Sipadan kepada Ambalat. Ada teguran khususnya dari dalam kalangan para ulama Indonesia, tetapi tidak dihiraukan. Kebijakan dan kebijaksanaan teladan para pemimpin terdahulu merungkaikan isu-isu hubungan dua hala negara bersaudara ini semacam tidak menjadi panduan bersama. (Lihat A. Aziz Deraman, Kerelatifan Budaya, 2018:103).

Manakala seni persembahan Malaysia didakwa mencedok beberapa jenis kesenian dari Indonesia. Malaysia dikatakan “maleng”, pencuri seni sehingga Malaysia disebut “Malengsia”. Sebenarnya anak-anak muda Indonesia ini tidak menyedari sejarah bahawa kesenian seperti Barong, Hamdolok, Kuda Kepang, Wayang Kulit dan Gamelan Jawa yang terdapat di Malaysia kerana penghijrahan orang-orang dari Jawa ke Johor, menetap dan menjadi rakyat Malaysia. Orang Acheh ke Kedah, orang Bugis ke Selangor dan Johor. Bentuk-bentuk kesenian Minang pula kedapatan di Negeri Sembilan kerana perpindahan orang dari Minangkabau. Juga heboh tuduhan tentang tarian “Pendit”, dikatakan dicedok dari tradisi Bali, walhal tarian ini tidak pernah wujud di Malaysia. Berita pergeseran ini mendapat tempat di media antarabangsa. Ada hubungan masam manis buat seketika. Syukur tidak beberapa lama kemudian, suasana menjadi reda dan kembali pulih.

Pada sebelah pagi keesokannya, jika tidak silap, saya ada sebut kepada Kemala saya dapat satu ilham. Ilham tiba sewaktu berbaring-baring di hotel Surabaya pada 10 Mac 2005. Muncul cetusan idea tentang “Jiwa Bersaudara”. Dalam “Jiwa Bersaudara” itu antara lain saya mencatatkan:

Pada 21 November 2019, Pertubuhan Peradaban Melayu Malaysia Kelantan (PERADABAN) sebuah pertubuhan yang didaftarkan pada bulan Mei 2011 (lahir daripada cetusan idea saya pada tahun 2010) bersama-sama DBP Wilayah Timur menganjurkan Syarahan Perdana A Kadir Adabi ke-4. Kemala ialah tokoh tamu yang kami undang. Beliau menyuarakan perasaannya pada pembukaan Syarahan Perdana itu dengan kata-kata “Negeri Kelantan selalu di hati saya”. Syarahan ini merupakan program tetap tahunan PERADABAN sejak 2016 melalui kerjasama pelbagai pihak.

Bagi Kemala juga “Sejarah yang menarik bagi Kelantan kerana julung-julung kali Hari Sastera diadakan adalah di Kota Bharu”. Pada tahun 1972 itu, beliau ialah Setiausaha Satu GAPENA. Syarahan beliau bertajuk “Di Bawah Payung Langit Peradaban Ada Seribu Jajaran Pohon Cemara”. Tegas beliau “Kelantan adalah Negeri Penyair, Lubuk Puisi Malaysia”; sambil berpesan agar para penulis muda Kelantan mendinamikkan peluang dan peranan ini dengan sebaik-baiknya bagi kepentingan masyarakat, bangsa, agama, negara dan peradaban Melayu. (Lihat sama Citra PERADABAN, Bil. 8 Tahun 6, Mei-Disember 2019/1439H). Semasa berada tiga hari di Kelantan, kami membawa beliau melawat ke Makam Tok Kenali, seorang ulama Kelantan yang tersohor di rantau Melayu, menikmati nasi berlauk di Kubang Kerian, solat di Masjid Muhammady dan makan nasi “ikan bekok” lauk pauk cara makan kampung di Tumpat.

Saya sangat terhutang budi kepada Kemala atas kesediaan Allahyarham menulis “pengantar“ untuk kumpulan puisi persendirian saya yang pertama berjudul Kau dan Aku, terbitan DBP tahun 1994. DBP telah menghubungi saya sejak 1990 semasa saya berkhidmat di Kementerian Pembangunan Luar Bandar (KPLB) (1989-1991) untuk mengumpulkan dan menyemak dokumentasi sajak-sajak saya yang tersimpan di Pusat Dokumentasi Melayu DBP untuk diterbitkan. Saya masih ingat pegawai DBP yang menulis surat dan menghubungi saya Puan Izah Aziz dan Puan Rogayah Hamid. Tugas berikut diuruskan Mohd Yussop Ishak. Masa ini saya menjadi Setiausaha Bahagian di Kementerian Pendidikan Malaysia (KPM) (1993-1994). Pada masa yang sama, pada pertengahan tahun 1994 itu sudah ada desas desus bahawa Kerajaan akan melantik saya sebagai Ketua Pengarah DBP. Mungkin pengalaman saya di KKBS selama 16 tahun dan kecenderungan saya di bidang penulisan menyebabkan saya dicalonkan, meskipun masih junior. Rupa-rupanya telahan itu benar dan berita-berita di akhbar tersiar begitu kerap. Kumpulan puisi saya tepat diterbitkan seminggu dua sebelum saya melaporkan diri.

Kemala dalam pengantar kumpulan puisi tersebut menggunakan judul “Kau dan Aku: Suara Religius Penyair Melayu“. Beliau memperkenalkan saya sebagai “budayawan dan banyak menumpukan perhatian kepada masalah budaya dan pengurusan budaya. Dia banyak memikir dan melibatkan dirinya sebagai strategis budaya, pemikir yang tidak jenuh-jenuh meletakkan dasar kepada pembentukan budaya Malaysia di mana budaya peribumi sebagai asas yang nyata”, “Lebih-lebih lagi Aziz Deraman memang sedia diakui sebagai penyair yang mempunyai jalur penulisan yang khusus dengan sajak-sajaknya yang bernafas kemelayuan dan keislaman …”, “Kau dan Aku jelas memperlihatkan hubungan yang erat dan pekat antara al-Khalik dan hambanya”, dan “Kau dan Aku adalah mempertembungkan kehidupan yang duniawi, persoalan masyarakat dan hablulwatan, cinta tanah air dengan hablunminannas dengan hablunminallah”. (Kau dan Aku, 1994:ix –xviii).

Setelah memasuki DBP dan menerajuinya ketika berusia 46 tahun, saya sedar masih banyak yang perlu pelajari. Masih banyak kekurangan. Allahyarham SN Dato’ Kemala pada masa saya ke DBP itu masih berkhidmat dan bertugas. Allahyarham seorang yang gigih, cemerlang dan membantu saya dengan sepenuh hati. Hubungan “adik-abang” kerana faktor usia (beliau lebih tua tujuh tahun) begitu saya rasakan, meskipun tidak pernah saya panggil “abang” kepadanya. Allahyarham tidak menolak permintaan saya untuk merujuk beberapa perkara sastera, memberikan pandangan tentang sesuatu isu dan isi penulisan makalah. Semoga segala jasa bakti, budi baik dan kebaikan Allahyarham diterima Allah SWT dan dikurniai ganjaran pahala yang besar. Saya berdoa semoga rohnya dicucuri rahmat dan ditempatkan dalam kalangan mereka yang beriman serta berada bersama-sama para syuhada dan para solihin. Aamin Ya Rabbal Aalamiin. Al-Fatihah.

A. Aziz Deraman atau Dato’ Haji Abdul Aziz Deraman ialah Mantan Ketua Pengarah Dewan Bahasa dan Pustaka (1994–2004) dan sekarang Presiden Pertubuhan Peradaban Melayu Malaysia Kelantan (PERADABAN) sejak tahun 2011.


Bagaimanakah Sains Meramu dan Mengadun Kulinari Sastera?

Untuk mendapatkan maklumat terkini, ikuti kami melalui Telegram

Kolumnis Rem Dambul menyatakan cara nuansa dan nafas sains boleh terserap dalam penulisan kreatif.

Menerusi tulisan-tulisan saya yang lepas dalam kolum ini, tersurat satu premis yang jelas. Sains dan sastera ialah dua tradisi persuratan yang mampu bersinergi intim dan saling melengkapkan. Namun begitu, masih ada persoalan yang kerap dibangkitkan: “Secara lebih khusus, bagaimana sebenarnya sains bersimbiosis dengan sastera?”

Saya kadang-kadang agak sentap dan tersentak apabila ada orang mengujarkan: subjek-subjek sains dan teknologi sepatutnya ditulis oleh para saintis yang berkecimpung dalam karya fiksyen. Alasan yang selalu diberi; kerana mereka lebih menguasai isu-isu tersebut. Saya fikir perspektif ini dangkal dan simplistik. Begitu sahajakah cara orang sains menyumbang pada usaha memperkaya korpus susastera? Seolah-olah hanya dengan cara menulis tentang corona virus, inovasi digital, bioteknologi, tenaga nuklear, atau tema-tema seumpama.

Dalam kulinari, kita bermula dengan bahan-bahan mentah, kemudian disusuli oleh proses memasak. Hasilnya nanti ialah hidangan, yang sedia untuk disaji dan disantap. Jika bidang penulisan fiksyen ditamsilkan sebagai resipi, itulah juga tiga elemen utamanya: mempunyai ramuan (ilmu dan informasi) dan teknik masak (gaya olahan), sebelum hidangan dapat disiapkan (karya akhir).

Dalam konteks persuratan kreatif, apakah peranan sains dalam analogi kulinari? Sains tidak sekadar menjadi salah satu bahan yang meramu resepi susastera tersebut. Bahkan, sains juga seharusnya diangkat sebagai satu teknik memasak. Ya, elemen sains boleh teradun intim, sama ada ketika penyediaan bahan asas mahupun proses memasak, yang fungsinya signifikan dalam menentukan citra rasa sesuatu sajian.

Justeru, kemunculan karyawan sastera dengan latar disiplin sains — boleh memberi nilai tambah tersendiri pada karya-karya fiksyen. Hal ini bukan sahaja dari segi pengisian, tetapi juga bagi aspek pendekatan dan teknik. Nuansa sains yang objektif dan sistematik, boleh disadur secara tegar dalam proses kreatif, yang bersabit teknik penyusunan dan pengolahan idea.

Fahd Razy merupakan antara pengarang Malaysia paling berbakat, bukan sahaja berdasarkan produktiviti karya, malah merit penulisan yang diukur menerusi gugusan hadiah dan anugerah yang diraih. Beliau juga amat serba boleh kerana mampu menulis karya berkualiti yang merentas genre prosa dan puisi. Fahd Razy berlatarbelakangkan bidang sains, dengan kerjaya profesional selaku seorang doktor perubatan.

Aktivis sastera ini giat mendukung kegiatan-kegiatan pembangunan bakat sastera, terutama dalam kalangan penulis muda. Fahd Razy memperkenalkan konsep “sains menulis puisi” sebagai satu komplementari kepada “seni menulis puisi”. Bagaimana dua pendekatan ini berbeza, tetapi saling mengisi jurang yang lompong antara kedua-duanya?

Sebagai satu seni, teknik penulisan puisi selalu didekati dengan kaedah yang sifatnya subjektif dan impresionistik. Ia banyak berasaskan kepada gerak naluri dan penghayatan. Ya, perkara ini amat bermanfaat dalam usaha membina kreativiti dan meluaskan imaginasi. Namun begitu, pendekatan berasaskan seni kadang-kadang menjadikan panduan menulis bersifat agak abstrak dan samar. Hal ini sekali gus menyuguhi para penulis baharu dengan saranan yang  kurang praktikal, iaitu teknik yang sukar “diulang semula” (baca: reproducible) dalam pelbagai keadaan yang lain.

Fahd Razy, yang datang daripada disiplin akademik bernafas sains empirikal, memperkenalkan kaedah yang lebih objektif. Pendekatan “sains menulis puisi” berfokus pada pola-pola yang terdapat dalam sajak serta bagaimana ia mempengaruhi kekuatan dan kelemahan sesebuah karya. Pola tersebut dibina dengan data perbandingan hasil penelitian puisi-puisi yang terbukti secara konsensus sebagai berkualiti tinggi. Formula ini kemudian disusun sebagai panduan penulisan yang bersifat teknikal, disokong oleh manual silibus yang lebih mudah dihadam dan diikuti.

Ya, memang benar. Kaedah yang lebih sistematik dengan tatacara tersusun rapi begini, barangkali terlalu rigid dan kurang memberikan penekanan pada konsep pencernaan ilham kreatif. Namun demikian, Fahd Razi sendiri mengakui secara eksplisit bahawa pendekatan menulis puisi daripada mazhab sains dan seni ini sebenarnya perlu dipupuk bersama. Agar kedua-dua kemahiran fundamental dalam penulisan puisi dapat dipenuhi secara tuntas, iaitu teknik yang persis dan idea yang tajam.

Seperti Fahd Razy, saya juga cenderung untuk menggunakan kekuatan latar belakang sains sebagai satu kaedah dan gaya dalam penulisan. Ya, tidak semestinya menggunakan ilmu dan informasi sains secara langsung sebagai tema-tema penulisan sastera. Disiplin sains melatih pemikiran dengan aliran logik yang lebih kemas dan daya empirikal yang lebih jelas. Nuansa inilah yang diramu dan diadun ke dalam sajian sastera, dengan nada yang halus tersirat.

Dalam satu dialog terbuka tentang dikotomi sastera dan sains, saya pernah ditubi dengan soalan yang sedikit provokatif. Lebih kurang berbunyi begini: “Sebagai seorang saintis dan ahli klimatologi, kenapa anda tidak menulis subjek-subjek ini dalam karya sastera?”

Dalam bahasa mudah, seolah-olah saya dicebik — apa guna saintis menceburi sastera jika tidak membawa kelainan berbentuk silang disiplin. Apa yang tidak disedari oleh ramai orang, nuansa sains sebenarnya tersimpul dengan erat dalam kebanyakan karya saya. Sasterawan Negara, Profesor Emeritus Dr. Muhammad Haji Salleh pernah membangkitkan perkara ini, tentang kecenderungan saya bermain dengan imej semiotik daripada unsur-unsur cuaca dan iklim. Sungguhpun subjek teras penulisan itu sendiri bukanlah tentang alam sekitar, tetapi lebih kepada hal ehwal keinsanan.

Dalam buku Alien Menchari Chinta (ITBM, 2012), saya menggunakan metafora berasaskan sains atmosfera dalam hampir setiap muka surat. Perlambangan emosi dan naratif cerita digarap dengan petunjuk-petunjuk klimatologi, seperti air, angin, hujan, laut, ombak, pasir, dan seumpamnya. SN Profesor Emeritus Dr. Muhammad, salah seorang panel juri yang memilih Alien Menchari Chinta sebagai penerima anugerah utama Hadiah Sastera Perdana Malaysia 2012, pernah menyatakan “kedalaman tersendiri” elemen semiotik berbentuk imej-imej cuaca dan iklim yang saya nukilkan dalam puisi.

Sebenarnya, inilah satu tabiat penulisan yang tidak pernah dirancang atau disengajakan. Malah, saya sendiri tidak pun menyedari tentang kecenderungan yang ketara ini, sehinggalah saya duduk merefleksi sambil meneliti semula penulisan-penulisan yang lepas. Gaya itu datang seperti fitrah semula jadi kerana selaku seorang klimatologis, saya didedahkan dengan sifat-sifat fizikal sistem udara dan hidrologi secara rinci, selama bertahun-tahun. Saya bukan hanya memahami deskripsi puputan angin, pusaran air dan pupulan ombak, bahkan saya boleh membayangkan dalam minda gerakan-gerakan fizikal itu dengan begitu grafik.

Kepersisan cerapan empirikal inilah, yang secara natural membentuk gaya kepengarangan saya sebagai seorang penyair. Untuk memberi ilustrasi bagaimana latar sains (baca: penggunaan imej-imej metafora cuaca dan iklim) membentuk pemikiran sastera saya, dikongsikan tiga puisi karya sendiri yang ditulis dalam jarak lebih sedekad. Puisi pertama termuat dalam buku Alien Menchari Chinta (ditulis pada tahun 2005), puisi kedua tersiar dalam majalah Wadah (Hadiah Sastera Perdana Malaysia 2013 kategori eceran), dan puisi ketiga dinukil pada tahun ini untuk terbitan Dewan Sastera edisi Jun 2021.

Jangan sangka dan mengharap para saintis sekadar meramu subjek-subjek sains sebagai tema dalam penulisan sastera. Saintis juga boleh mengadun nuasa dan nafas sains sebagai satu pendekatan tersendiri sewaktu proses kreatif dalam menghasilkan karya-karya sastera. Penerapan dengan cara kedua ini jauh lebih bermakna dari segi nilai tambah silang disiplin.

Yang kulihat, hanya dia
yang basah rambutnya
sesudah puas menari
di atas air.

Yang kuingat, hanya rindu
yang bening warnanya
sesudah disuburkan
dengan mimpi.

Ini puisi tentang esok
tapi sebetulnya
bercerita tentang dia
pada hari-hari dulu.

Mengapa, ya
aku tiba-tiba rindu
pada rambutnya
yang basah itu?

i: prolog
Saat hujan turun
kau berbisik padaku
mari kita basah berdua,
sesudah teduh
kenapa berpaling rasa?

ii: epilog
Di celah rambutmu
yang basah itu
ada tersisip cinta,
baunya lebih menusuk
daripada sekebun mawar.

Aku melihat dari jauh
cinta itu diterbangkan angin,
kerana rambutmu mula kering
bila kau melangkah pergi.

iii: monolog
Sebenarnya
jika kau menoleh
walau hanya separuh hati,
aku masih boleh pulangkan
cinta yang tercicir
cuma setapak di belakangmu.

Tapi aku percaya
kau tidak lagi peduli,
dalam dingin hujan tadi
mungkin kau diam-diam tahu
aku bukanlah lelaki itu.

Memilih menjadi pejuang
bererti kau seorang nahkoda
yang mahu melawan samudera
ketika gawat musim gelora.

Pertama, kau kenal kapalmu
kayu apa membina lambung
serat apa menganyam layar.

Supaya kaudapat mengukur
debur ombak dan desir taufan
yang mampu ditanggung
geladak kapalmu.

Kedua, kau kenal lautmu
teluk mana ingin disusur
pelabuhan mana mahu dituju.

Supaya kaudapat menyukat
kilas angin dan keluk arus
yang mampu mengapung
haluan kapalmu.

Yang ketiga, paling genting
sesudah mengarifi kapal dan lautmu
jangan kau lupa membaca dirimu.

Kerana seorang nahkoda
tidak boleh menjinakkan gelora
sebelum menjinakkan diri sendiri.

Rem Dambul atau nama sebenarnya Ramzah Dambul (Dr.) ialah seorang sarjana bidang sains atmosfera; yang gemar berpuisi, melukis dan berfantasi. Dalam dunia utopia, dia seekor murai sastera yang selalu berkicau di perbatasan sains. Antara karya bukunya termasuklah kumpulan puisi Alien Menchari Chinta (ITBM, 2012; Pemenang Hadiah Sastera Perdana Malaysia 2012/2013), Deja Vu Cinta Pencari Katarsis (ITBM, 2014), Dari Cinta kepada Cinta (ITBM, 2015), dan memoir perjalanan Bukan Travelog Haji di Bumi Anbia (Studio Anai Anai, 2017).


Boleh Bawa Kakanda ke Makam Tok Kenali?

Untuk mendapatkan maklumat terkini, ikuti kami melalui Telegram

[Keterangan gambar: Pagi Jumaat, 22 November 2019, SN Dato’ Kemala menziarahi makam Allahyarham Tok Kenali, di Kubang Kerian. Diiringi (dari kiri): Abdul Razak Ismail, Zuharman Mohamad Nor, Rosli K. Matari, Dato’ A. Aziz Deraman, dan Abdul Hadi Yusoff.]

Sempena belasungkawa Allahyarham Sasterawan Negara Dato’ Kemala, Rosli K. Matari mengimbau kenangan indah bersamanya di negeri Kelantan.

Saya kasih kepada Kelantan. Ini Negeri Serambi Mekah. Dan, ini juga adalah Negeri Penyair …

“Kakanda uzur,” ujarnya. Pendek, ringkas begitu sahaja jawapan pertama yang disuarakannya dengan lembut, ketika saya menyampaikan amanat daripada Pertubuhan Peradaban Melayu Malaysia Kelantan (PERADABAN). PERADABAN berhasrat mengundang beliau hadir sebagai Tokoh Tamu bagi Syarahan Perdana A. Kadir Adabi yang akan diadakan di Dewan Bahasa dan Pustaka Wilayah Timur (DBPWT), Kota Bharu. Undangan itu kira-kira sebulan lebih awal sebelum program berlangsung.

Beliau menolak dengan baik. Justeru, berasa kesihatannya tidak begitu meyakinkan untuk datang ke Kelantan. Apalagi bagi menyempurnakan program yang dianggap beliau sebagai suatu majlis syarahan yang unggul.

Sungguhpun begitu, beliau tidak cepat menamatkan perbualan. Segera pula ditanyakan beliau tentang mantan Ketua Pengarah Dewan Bahasa dan Pustaka (DBP), Dato’ A. Aziz Deraman sebagai Presiden yang mengemudi PERADABAN. Malah juga ingin mengetahui perkembangan sastera Kelantan dan beberapa orang penulis serta penyair muda Kelantan. Jelas, beliau begitu cakna. “Kakanda kasih kepada Kelantan dan bangga pada kesusasteraan Kelantan,” ujarnya. Saya ketawa kecil, bangga dan berterima kasih pada suara hatinya.

Memang saya tahu sejak lama, meski dari jauh, beliau begitu cakna, mengambil berat terhadap dinamika kesusasteraan negeri Kelantan. Terutama, misalnya, pada penyair Abdulhadi Muhamad dan penyair muda Rahimidin Zahari (Allahyarham). Malahan, Abdulhadi Muhamad pernah dituliskan beliau dalam sebuah kertas kerja yang dibandingkannya dengan penyair Islamik Indonesia, Soni Farid Maulana. Kertas kerja itu dibentangkan di Jakarta, kemudian disiarkan dalam sebuah akhbar di sana. Saya lupa nama akhbar itu. Terhadap Rahimidin Zahari, lebih-lebih lagilah kerana penyair muda itu mulai terkenal pada puisi Islam.

Allahyarham Sasterawan Negara (SN) Dato’ Dr. Kemala (Ahmad Khamal Abdullah) membahasakan dirinya sebagai “kakanda”, setiap kali apabila bercakap dengan saya. Maka, terpaksalah saya pula berbahasa sebagai adinda bagi menyesuaikan kata ganti diri dalam perbualan dengannya.

Saya hanya empat kali sahaja pernah berpeluang bersua dengan Allahyarham. Ertinya, saya tidaklah akrab dengan beliau. Namun, beliau seorang yang cepat mesra dan menghormati. Kali pertama dapat bersua wajah dengan beliau, saya lupa tahun dengan tepat, ketika beliau diundang hadir ke Kelantan bagi bengkel penulisan puisi anjuran Gabungan Penulis Muda Kelantan (GEMA). Pada bengkel inilah, saya memperkenalkan Rahimidin Zahari kepada beliau. Antara pertemuan lain lagi adalah di Kuala Lumpur, semasa suatu majlis penyampaian hadiah sastera, ketika saya hanya menerima hadiah kategori penghargaan atau sagu hati. Beliau sebagai salah seorang antara Sasterawan Negara yang diundang hadir sebagai Tamu Kehormat. Beliau tidak bergegas melangkah pulang. Menunggu saya di tepi pintu keluar. “Panel tidak betul,” beliau merungut dengan keruh wajah. Saya gelak.

Namun yang tentu sahaja akan selalu saya ingat dan kenang ialah pertemuan terakhir dengan beliau, pada sekitar hujung tahun 2019 lalu.

Dua tahun lepas itu, sesudah menolak dengan baik, tidak dapat memenuhi undangan Syarahan Perdana A. Kadir Adabi, keesokan harinya, beliau terus menghubungi saya semula. Bagai bergegas pula. “Adinda, kakanda harus hadir untuk syarahan itu dan kerana A. Kadir Adabi,” tegas suaranya. Tentu sahaja saya terkejut.

“Apalah sangat keuzuran ini, berbanding jasa perjuangan dan budi sastera A. Kadir Adabi?”

Saya tidak menjawab, mengulas apa-apa. Terbayang, terkenang akan pengorbanan A. Kadir Adabi sebagai pemikir, intelektual, pengarang, wartawan, aktivis sosial, aktivis politik, pejuang kemerdekaan, dan reformis kepada masyarakat, kesusasteraan, bahasa, agama, politik, negeri Kelantan, dan tanah air, memang tiada terbalas akan segala nilai budi dan jasanya.

“Kakanda malu pada A. Kadir Adabi,” ujarnya lagi, sayu suara lembutnya. Tercengang saya pada kata-kata itu. Justeru, kedua-dua mereka tidaklah pernah bertemu. Namun, dapat difahami akan maksud kata-katanya itu.

“Beliau lebih besar daripada kita semua,” beliau menambah hujung katanya.

Saya cuba mengingatkan lagi akan kesihatan dirinya itu. “Kakanda akan gagahkan,” tegas beliau pada hasrat tetap ingin hadir untuk menyempurnakan program bagi mengenang dan menghormati pengarang dan nasionalis A. Kadir Adabi.

Ceria wajahnya, gembira  memenuhi undangan dan dapat bertemu, bersama dengan kami. Namun, tampak juga beliau lebih agak pendiam. Terkenang saya pada kata-katanya, baru lalu itu, “Kakanda akan gagahkan.” Benarlah, beliau menggagahkan dirinya. Meski sudah agak uzur, namun tetap hadir. Begitu sekali hormat tingginya kepada pengarang besar Kelantan, A. Kadir Adabi, meski antara mereka tidak pernah bersama kerana hakikat dekad berbeza dalam sejarah sastera tanah air.

SN Dato’ Dr. Kemala ialah Tokoh Tamu ke-5 bagi Syarahan Perdana A. Kadir Adabi pada tahun 2019. Bermula dengan SN Prof. Emeritus Dr. Muhammad Haji Salleh pada tahun 2016, seramai 150 khalayak, di DBPWT, Sasterawan Dr. Fatimah Busu, 2017 (200 khalayak, Institut Pendidikan Guru Tengku Mizan, Terengganu), SN Dato’ Dr. Anwar Ridhwan, 2018 (400 khalayak, Universiti Malaysia Kelantan), diikuti Dato’ Dr. Sohami Abdul Aziz, 2021 (webinar melalui pelantar sosial DBP).

Saya ingat lagi, tulisan dalam WhatsApp beliau kepada saya. “Kita rembuk Kelantan ke mana sahaja.”

Demikian, kiriman catatan beliau, beberapa hari sebelum terbang datang ke Kota Bharu. Membayangkan gembira hatinya untuk ke mana sahaja ingin mengisi kehadiran sambil berehat, ambil angin di Kelantan. Dipesan agar tiket pulangnya adalah pada hari keempat. Saya memberitahu kepada Ilmin Abdullah yang menjadi Pengerusi Persatuan Penyair Malaysia (PENYAIR) cawangan Negeri Kelantan tentang hasrat hati Sasterawan Negara itu. “Boleh,” jawab Ilmin. Tentulah Ilmin amat gembira, kerana berbanding dengan kami semua di Kelantan, beliau lebih awal mengenal dan akrab dengan Kemala sejak lama, semasa di Universiti Sains Malaysia sekitar dekad 70-an dulu lagi. Oleh itu, Ilmin berkesanggupan untuk bersama-sama meluangkan masa mengiringi Kemala.

Inilah kali pertama dan terakhir kakanda dapat berpeluang menziarahi makam Allahyarham Tok Kenali …

Tetapi, ketika hari pertama tiba, awal-awal lagi Kemala sudah bersuara kepada saya dan Ilmin, “Tak dapat rembuk.” Fahamlah kami bahawa beliau berasa uzur dan ingin meluangkan masanya dengan berehat sahaja di penginapan hotel. Malah, salah satu hasrat, ingin berkunjung ke kediaman penyair Islamik, Abdulhadi Muhamad juga diundurkan beliau.

Syarahan Perdana A. Kadir Adabi oleh Kemala dipenuhi seramai 120 khayalak. Jika tidak kerana ruang dewan DBPWT yang agak terhad, nescaya PERADABAN boleh mengundang lebih ramai sehingga 300 khalayak. Program ini dianjurkan oleh PERADABAN bersama DBPWT. Beliau menyampaikan syarahan bertajuk “Di Bawah Payung Langit Peradaban Ada Seribu Jajaran Pohon Cemara.” Kami mencadangkan beliau menyampaikan syarahan di kerusi, di atas pentas, tetapi beliau menolak. Mengagumkan kami, beliau menggagahkan diri, berdiri selama dua jam menyampaikan syarahan pada 21 November 2019 itu. Kami mengagak, itu adalah semangat dan hormat beliau pada Sasterawan A. Kadir Adabi.

Di hadapan khalayak, antara kata-kata awal beliau ialah, “Saya kasih kepada Kelantan. Ini Negeri Serambi Mekah. Dan, ini juga adalah Negeri Penyair.” Beliau sudah lama tahu, Kelantan menjajarkan baris dan jumlah penyair paling ramai di tanah air. Mengharukan kami ialah ketika beliau memanjangkan kata, “Saya menganggap Kelantan adalah juga negeri saya.”

Saya termenung pada kata-katanya kasih kepada negeri Kelantan. Memang beliau memiliki sejumlah puisi ditulis khusus menyentuh Kelantan, termasuk kreativiti ketika dulu semasa benar-benar berada di Kelantan. Antara puisi itu ialah: (1) “Kota Bharu Adalah…” (1972), (2) “Nenek Tua dengan Bunga Melur” (1976), “Jumaat di Masjid el-Muhammady, Kota Bharu” (1976), “Dialog Makrifat” (1986), dan “Kota Bharu, Sebelum Muncul Fajar Alaf Baru” (1979). Mungkin, beliaulah penyair dari luar yang paling banyak mencipta puisi khusus pada kaitan Kelantan. Begitu terangsang dan kasihnya beliau pada negeri ini.

Dalam Syarahan Perdana A. Kadir Adabi, beliau pintar cara menyampaikan syarahan dengan menarik – antara ilmu dan selingan humor yang cukup menggelakkan khalayak. Antaranya, beliau menceritakan semasa menuntut di Maktab Perguruan Sultan Idris (terkenal sebagai SITC) pada tahun 1958–1962, ramai sahabatnya terdiri daripada anak Kelantan. “Orang yang baik budi, tetapi gedeber dan tidak takut mati kalau bertumbuk untuk membela sahabat,” katanya tentang para sahabatnya itu. Tentu sahaja kami tergelak. Beliau pandai menggunakan istilah gedeber. Dipinjam beliau daripada istilah yang dipopularkan oleh Dato’ Aziz sebagai maksud berani dan unggul.

Walau diajak ke Kelantan, tetapi beliau sering tidak berkesempatan. Khalayak gelak ketika beliau menceritakan ramai sahabatnya dari luar Kelantan, ketika itu, berakhir dengan memetik “mawar indah” di Taman Serendah Sekebun Bunga apabila sudah datang ke Kelantan. Khalayak gelak.

Selepas 10 tahun meninggalkan SITC, barulah pertama kali beliau menjejakkan kakinya di Negeri Cik Siti Wan Kembang ini. “Sejarah yang cukup menarik bagi Kelantan kerana julung-julung kali Hari Sastera adalah di negeri ini,” ujarnya, memberitahu kepada khalayak muda yang belum pun lahir ketika itu. Pada masa itu, beliau menjawat Setiausaha Satu GAPENA.

Khalayak yang sebahagian besar ialah generasi muda, termasuk para penulis muda, diberitahu beliau, Hari Sastera pertama itu begitu meriah, justeru penglibatan Menteri Besar Kelantan sendiri. Menteri Besar ketika itu, Datuk Asri Haji Muda, komited menyambut para peserta dari seluruh negara kerana tokoh pemimpin ini amat mencintai sastera.

Isi syarahan beliau sarat pemikiran dan ilmu. Antaranya, beliau mengupas tentang usaha membina tamadun, sasterawan unggul yang lahir di tengah-tengah Nusantara Melayu Raya (NUMERA – istilah beliau) ialah sebahagian daripada dunia sarwajagat, keunikan seni kreativiti daripada ekspresi peribadi, dan perjuangan kemerdekaan. Malah, tidak ditinggalkan beliau tentang ulama masyhur Nusantara dari Kelantan, Tok Kenali. “Guru itu adalah rohani sendiri,” beliau memetik kata-kata Tok Kenali.

Sebahagian antara yang menarik disuarakan beliau agar direnung oleh khalayak ialah usaha membina tamadun bukanlah mudah. Tetapi untuk membinasakan tamadun seperti yang dilakukan oleh Amerika Syarikat di Iraq atau Jepun amat mudah dengan menjatuhkan megaton bom di Hiroshima dan Nagasaki. “Bukankah parah tamadun abad ke-20 menanggungnya?” soal beliau. “Deritanya berkurun. Kemabukan dan risiko yang menimpa abad dan tamadun tidak tertanggungkan,” jelas beliau.

Kebanyakan khalayak – selain penulis muda, turut mencakupi budayawan, sejarawan, pelukis, pensyarah, pendidik, siswa, wakil jabatan, dan lain-lain – pada program ini merupakan detik pertama kali berpeluang bersua wajah dengan Sasterawan Negara ini.

Kemala melapangkan masanya empat hari di Kelantan. Salah satu malam, selepas makan, beliau mempelawa kami ke bilik penginapannya. Tentulah kami segan. Lebih-labih lagi, tidak ingin mengganggu beliau. “Malam masih muda,” beliau bagai bersastera. Bahkan, bersungguh-sungguh, “Masih ada masa lagi bersama saya. Jangan cepat pulang.” Oleh itu, hampir satu jam – Ilmin, penyair Abdul Hadi Yusoff dan saya berbual bersama beliau. Malah juga bergelak tawa. Tetapi tawa beliau bagai orang bersopan. Berbanding saya dan Abdul Hadi, tawa panjang ketika bercerita lucu. Kemala menghadiahkan sebotol kecil minyak wangi kepada Hadi dan saya. “Ilmin tak apa. Dia sahabat baik saya,” katanya kerana ada dua itu sahaja.

Saya menghulurkan kepada Ilmin semasa melangkah pulang. Tetapi Ilmin tersenyum, “Simpanlah. Itu hadiah kenangan untuk kau.”

Hari Jumaat – sehari sebelum berangkat pulang ke Kuala Lumpur – berpagi-pagi Kemala menghubungi saya. “Boleh bawa kakanda ke makam Tok Kenali?” tanyanya. Cepat saya menjawab: tiada masalah kerana Tanah Perkuburan Tok Kenali di Kubang Kerian, berdekatan dengan tempat tinggal saya. Jika dari Kota Bharu, kurang setengah jam sudah boleh sampai kerana jarak empat batu sahaja. Maka, bergegas saya aturkan kunjungan beliau, pada pagi itu juga.

Beliau tiba dibawa oleh Abdul Hadi Yusoff dengan Mercedeznya. Diiringi oleh Dato’ A. Aziz Deraman dan anakandanya, Arafat. Manakala, Abdul Razak Ismail atau CT Puspa (AJK PERADABAN) bergegas datang jauh dari luar daerah Kota Bharu. Sahabat kesayangan beliau, Ilmin Abdullah tidak berkesempatan hadir bersama kerana kebetulan ada urusan penting lain. Lagipun, hasrat beliau untuk menziarahi makam Allahyarham Tok Kenali itu adalah tiba-tiba sahaja.

Saya dan penyair muda, Zuharman Mohamad Nor, justeru bersama-sama dari Kubang Kerian, maka menunggu di perkarangan tanah perkuburan. Malahan, kediaman Zuharman bersebelahan tanah perkuburan itu sahaja. Kemala gembira dapat bertemu Zuharman kerana penyair muda ini mulai tampil dengan puisi bernafaskan keislaman. Bahkan, beliau cepat ingat dan dapat menyebutkan sebuah puisi Zuharman berjudul “Kubah” yang pernah tersiar dalam Dewan Sastera. Tercengang Zuharman, namun gembira bukan main.

“Inilah kali pertama dan terakhir kakanda dapat berpeluang menziarahi makam Allahyarham Tok Kenali,” bisik Kemala kepada saya. Saya diam sahaja, tidak pandai hendak menambah apa-apa kata. Beliau berdiri di depan makam. Diam dan mendoakan. Memendam sayu hatinya.

“Adinda tahu, banyak ulama meninggal pada hari Selasa atau Rabu?”

“Tidak pernah tahu,” jawab saya. Namun, Allahyarham Tok Kenali berpulang ke rahmatullah pada hari Ahad.

Perbualan kami tidak sempat panjang kerana sudah dipanggil oleh para sahabat untuk bergambar kenangan. Itulah kenang-kenangan terakhir Allahyarham Sasterawan Negara Dato’ Dr. Kemala bersama-sama kami di Kelantan. Juga, bagai meninggalkan budi besar terakhir dalam hayatnya, khusus untuk negeri Kelantan.

Sekali, dari Kuala Lumpur, pada tahun ini, beliau mengirimi WhatsApp, memberitahu dirinya uzur benar. Terharulah kami, tiada terkata. Maka, PERADABAN mengadakan solat hajat mendoakan kesembuhan beliau. “Tidak usah gunakan wang persatuan. Ambil wang saya,” ujar Dato’ Aziz pada maksud untuk kegunaan bagi jamuan kepada para jemaah. Begitu kasih Dato’ Aziz kepada Kemala. Diadakan di Surau Tok Kenali, memang di perkarangan Tanah Perkuburan Tok Kenali yang pernah diziarahi beliau bersama kami. “Titik air mata kakanda” – WhatsApp beliau, terharu, menghargai budi kasih persahabatan.

Tokoh besar penyair Islamik tanah air ini berpulang ke rahmatullah pada tengah hari Rabu, 27 Oktober 2021. Semoga rohnya dicucuri rahmat dan ditempatkan dalam kalangan orang beriman. Amin dan Al-Fatihah.

Rosli K. Matari lahir di Kubang Kerian, Kota Bharu, Kelantan pada 5 April 1961. Sebagai Sasterawan Negeri Kelantan 2019/2020, beliau merupakan antara penyair terpenting tanah air yang melahirkan kumpulan puisi Nun Bulan (2011), Anak Dusun (2014), Tidakkah Kita Berada Di Sana? (2014), Hanya Langit Meratap (2015), dan Matahari Itu Jauh (2015). Rosli merupakan Timbalan Presiden Pertubuhan Peradaban Melayu Malaysia Kelantan (PERADABAN).


Mengenang Allahyarham Kemala (Siri 1): Profesor Datuk Seri Dr. Awang Sariyan

Untuk mendapatkan maklumat terkini, ikuti kami melalui Telegram

Tarikh 27 Oktober 2021, mengundang duka rakyat Malaysia khususnya dalam kalangan pencinta sastera tanah air apabila negara kehilangan Sasterawan Negara ke-11, Dato’ Dr. Ahmad Kamal Abdullah atau lebih dikenali sebagai Kemala.

Kita kehilangan sasterawan yang menyumbangkan karya sastera untuk pembangunan akal budi bangsa dan pembangunan negara dalam aspek persuratan. Sesungguhnya, jasa beliau amat besar kepada negara,” tutur Pengerusi Lembaga Pengelola Dewan Bahasa Pustaka (DBP), YBhg. Profesor Datuk Seri Dr. Awang Sariyan ketika mengulas pemergian Allahyarham Kemala.

Tambah YBhg. Profesor Datuk Seri Dr. Awang Sariyan lagi, usaha dan jasa Kemala tidak seharusnya dilupakan lebih-lebih lagi apabila Allahyarham bertanggungjawab memulakan satu tradisi yang  menyatukan para sasterawan Nusantara melalui persatuan Sasterawan Nusantara Melayu Raya (NUMERA).

Sesungguhnya, usaha ini tidak mudah dilakukan kerana kita sudah ada Majlis Asia Sastera Tenggara (MASTERA) dan ada pelbagai wadah lain tetapi tampaknya Allahyarham Kemala, dengan kekuatan peribadi yang tersendiri telah menerajui NUMERA sehingga menjadi satu badan yang diakui pada peringkat Nusantara.


Getam Guri Bunga Matahari Cetusan Hati YB Exco Negeri

Kota Bharu – Yang Berhormat Dato’ Haji Abdullah Ya’kub, Speaker Dewan Undangan Negeri Kelantan telah melancarkan buku kumpulan puisi Getam Guri Bunga Matahari pada 30 Oktober 2021 yang lalu di Tunjong, Kota Bharu.

Buku hasil karya M. Nizam Rahman ini merupakan nama pena Yang Berhormat Dato’ Mejar (B) Haji Md. Anizam Ab. Rahman, Pengerusi Jawatankuasa Perpaduan Masyarakat, Kebudayaan, Warisan dan Pelancongan Negeri Kelantan.

Beliau merupakan pesara Angkatan Tentera Malaysia dan amat meminati seni budaya dan kesusasteraan Melayu. Beliau merupakan ADUN Kemahang pada tahun 1999 sehingga kini.

YB Speaker dalam ucapannya menzahirkan tahniah kepada penulis, kerana bukan sahaja sebagai pemimpin dalam Majlis Kebudayaan Negeri Kelantan (MKNK), tetapi mahir dalam ilmu persilatan atau ilmu pertahankan diri, serta menguasai bidang bahasa dan sastera.

Menurut M. Nizam Rahman, Getam Guri Bunga Matahari (GGBM) merupakan cetusan rasa hati tentang apa yang dilihat, dirasai tentang alam dan pengalaman kehidupan. Perkara ini meliputi pelbagai sudut yang cuba diketengahkan kepada masyarakat, sesuai dengan tugas dan amanat yang dipikul.

Sasterawan Negeri Kelantan, Rosli K. Matari pula menyatakan perasaan berbangga, apabila sejumlah puisi yang besar berjaya dihimpunkan oleh seorang YB Exco Negeri. Rosli bangga dengan sifat penulis yang meminati dan mencintai puisi.  Selain itu, YB Exco juga mengetahui, dan menghargai dengan mendalam serta halus daya penghayatan puisinya. Penulis juga berbakat, kreatif, gigih dan tekun dan sepertinya sudah lama menulis, diam-diam di luar pengetahuan dari kalangan penulis, dan penggiat  seni negeri dan tanah air. “Inilah tokoh pemimpin yang benar-benar tegar berdiri di landas kepimpinan melalui teladan,” ujar Rosli K. Matari.

Tambah Rosli lagi, puisi tidak mudah diciptakan. Malah, dapat dibanggakan puisi beliau memperlihatkan keistimewaan khas dari segi pemikiran, kepekaan, kecaknaan, dan kecintaan mendalam terhadap aspek kesenian, kebudayaan, warisan, sejarah, dan kemasyarakatan Kelantan. Hal ini memberikan perkongsian menarik dan bermakna, justeru dapat memperkaya sensitiviti, pengetahuan dan apresiasi pembaca terhadap pelbagai aspek keistimewaan negeri Kelantan. Rencam pemikiran lain mencakupi semangat dan perjuangan hidup, nostalgia diri, alam, tanah air, kasih sayang, muhibah dan perpaduan, falsafah, dan keislaman.

Kumpulan puisi yang mengandungi 65 buah puisi ini terbitan 2021 oleh Gabungan Penulis Muda Negeri Kelantan (GEMA).  Majlis bersempena dengan Mesyuarat Agung Majlis Kebudayaan Negeri Kelantan (MKNK) ke-29 ini telah diserikan dengan persembahan deklamasi puisi bertajuk “Banjir” karya M. Nizam Rahman oleh Siti Nur Fatihah Zainal Abidin, Naib Juara Sayembara Deklamasi Puisi Kemerdekaan Peringkat Negeri Kelantan 2021.

Majlis turut dihadiri oleh Tuan Zainal Abidin Tuan Yusuf (Yang Dipertua Majlis Perbandaran Kota Bharu Bandar Raya Islam), Encik Norhalis Mohamed Noor (Ketua Penolong Setiausaha, Pelancongan dan Kebudayaan Negeri Kelantan), dan Encik Zainal Abidin Muhamad (Ketua Satu GEMA).


Puisi Membina Perdamaian Sejagat

Pontian – Puisi ialah terapi yang mampu memulihkan semangat seorang penulis, bahkan dapat merawat kebejatan suasana dan sengketa yang berlaku dalam masyarakat. Hal ini merupakan sebahagian daripada agenda utama dalam Forum Penyair Hari Puisi Nasional ke-21 yang berlangsung di Rumah Citra Seri Pinang, Benut, Pontian, Johor pada 30 Oktober lalu.

Soalan-soalan yang dikemukakan oleh Dr. Mohamad Saleeh Rahamad selaku moderator kepada empat orang panel mendapat maklum balas yang tersendiri. Apakah fungsi puisi dalam usaha membina perdamaian manusia sejagat?

Panelis pertama, Haji Mohd Rosli Bakir berpendapat bahawa puisi bukanlah semata-mata medium atau alat untuk menzahirkan idea yang berkaitan dengan kehidupan. Malah lebih penting, puisi lazimnya mengundang manusia untuk kembali mensyukuri kehidupan yang dikurniakan oleh Allah. Apabila melihat persekitaran yang sarat dengan sengketa, maka puisi mengambil peranan menterjemahkan perasaan seseorang.

Kata Haji Rosli juga, “Selagi tidak bersyukur selagi itulah keangkuhan membusut dalam diri.” Justeru, puisi ialah wadah meluah rasa dan fikiran berkaitan konsep kedamaian.

Menjawab persoalan Saleeh Rahamad tentang impak puisi dalam keadaan yang huru-hara tika ini, sama ada di dunia atau Malaysia sekalipun dari sudut pandang politik dan hubungan antara kaum, maka kata Haji Rosli, “ia kembali kepada bagaimana hasil karya itu diperkatakan secara berterusan. Jika berdiam diri, selagi itulah ia tidak akan diperkatakan.” Sindiran halus ini secara tidak langsung mencabar para penyair untuk benar-benar berjuang bersama puisi-puisi yang dihasilkan.

Manakala Syafiq Zulakifli pula menjelaskan kewujudan puisi-puisi kedaiaman sejak zaman Jahiliyah dalam kebudayaan bangsa Arab ketika soalan tentangnya diajukan. Puisi begitu bertujuan untuk mententeramkan masyarakat pada zaman tersebut kerana bangsa Arab Jahiliyah begitu dikenali sebagai masyarakat yang pemarah, pembengis dan buruk akhlak. Ketika ditanya tentang pandangannya terhadap puisi-puisi muallaqat, Syafiq tidak menjawab persoalan tersebut sebaliknya membawa sidang hadirin melihat kepada daya cetusan ilham penyair-penyair yang lahir dari latar pendidikan luar negara, tentang pesona kepenyairan mereka yang mampu mencetuskan puisi-puisi berunsur kedamaian.

Menyorot kembali pada istilah ‘Muallaqat’, ia bermaksud puisi-puisi terpilih yang digantungkan di dinding Kaabah semasa zaman jahiliyah. Masyarakat jahiliyah pada ketika itu sangat suka menggubah syair hingga pada kemuncak keaktifan mereka, terlahirlah semboyan asy-Syi’ru diwanul Arab yang bermaksud “puisi ialah rumah bagi bangsa Arab”. Hal ini kerana mereka beranggapan, puisi-puisi yang tercetus daripada pemikiran penyair ialah puncak peradaban dan warisan kebudayaan Jahiliyah. Justeru, untuk menguji keabsahan dan keindahan karya yang dihasilkan oleh golongan penyair yang diyakini mempunyai pangkat dan kedudukan terhormat, maka diadakan proses dendang syair di tempat terbuka, sambil disaksikan oleh khalayak umum disamping para juri terpilih. Pada akhirnya, penetapan tujuh penyair yang dipilih, maka ternobatlah Umru Al-Qais sebagai penyair utama dalam kebudayaan dan kesenian Arab Jahiliyah. Itulah hanya sekali berlakunya peristiwa besar sebagai tanda menghargai kepenyairan bangsa Arab yang begitu disanjung. Tidak dapat dinafikan juga, pengaruh dan cetusan dunia kepenyairan di dunia tika ini bermula di sini.

Panel ketiga pula ialah Saudara Zainal Abidin Suhaili (Abizai), penerima SEA Write Award dan Sasterawan Negeri Sarawak, menjawab soalan moderator tentang cara menghasilkan puisi-puisi kedamaian. “Penyair bukan sekadar merakam tetapi perlu membawa fikiran, falsafah dan harus menghayati serta masuk ke dalam sesuatu isu. Justeru, ia lahir daripada hati yang bersih dan mulus, dari dalam diri penyair itu sendiri,” ujarnya.

“Kedamaian adalah punca segala ketenangan di dunia. Jika hati kotor, maka tidak wujud segala macam bantuan daripada orang. Bagi umat Islam pula, punca perdamaian dan kedamaian adalah daripada pentadbiran negara kerana kedamaian seharusnya bermula daripada perkara yang tidak dicemari,” jelas Abizai.

“Setiap kali menulis puisi, saya selalu memikirkan politik itu adalah kotor. Maka puisilah yang mengelokkannya. Namun demikian, selalu terjadi penyair sering terperangkap dalam satu istilah kata: ‘orang yang ditempatkan dalam satu tempat yang dihuni oleh orang yang berniat jahat’, kerana selalu terperangkap dengan sangka buruk, prejudis dan akhirnya mencipta kata-kata yang indah, penuh perlambangan, metafora dan berkias. Hal ini kerana penyair inginkan kedamaian, keharmonian dan dapat merentas apa jua sempadan,” ujar Datuk Jasni Matlani, penerima SEA Write Award,  ketika diajukan soalan tentang bagaimana beliau menghasilkan karya.

Pada akhirnya, Jasni menyatakan kerjaya yang paling selamat di dunia ialah kerjaya sebagai seorang penyair, kerana tanda protes dapat dizahirkan melalui bahasa yang indah, terselindung sama ada secara monolog, naratif dan sebagainya, dengan menyentuh latar budaya dan unsur-unsur perdamaian.

Saleeh Rahamad menyimpulkan pada akhir sesi forum dengan begitu santai sambil bercanda bahawa penyair ialah pemimpi-pemimpi yang hidup dalam mimpi-mimpi aneh sahaja, kerana apa-apa yang dimimpikan tidak mudah menjadi kenyataan.


Minat Membentang Kertas Kerja Terbuka Folklor?

Untuk mendapatkan maklumat terkini, ikuti kami melalui Telegram

Orang awam berpeluang membentangkan kertas kerja berkaitan folklor dibuka kepada individu umum, dari dalam dan luar negeri, sekiranya berminat menyertai barisan pembentang bagi Webinar Antarabangsa Folklor Malaysia (International Webinar on Malaysian Folklore) yang dicadangkan berlangsung, 3â€“4 Disember 2021.

Webinar dianjurkan bersama-sama Pertubuhan Peradaban Melayu Malaysia Kelantan (PERADABAN) dan Persatuan Sastera Lisan Malaysia (PSLM). Penaung ialah Jawatankuasa Perpaduan Masyarakat, Kebudayaan, Warisan dan Pelancongan negeri Kelantan, dengan kerjasama Dewan Bahasa dan Pustaka (DBP), dan Institut Terjemahan dan Buku Malaysia (ITBM).

Webinar folklor ini bertemakan: Laut, Sungai & Paya (The Sea, The River & The Swamps). Meskipun berfokuskan warisan folklor Melayu di negara ini, namun bagi pembentang kertas kerja terbuka boleh bebas membentang tentang folklor bangsa lain, etnik dan sebagainya, sama ada pada kaitannya dengan negara ini, Nusantara atau mana-mana negara di dunia. Namun, hendaklah berkait dengan fokus laut, sungai atau paya yang ditetapkan oleh Penganjur.

Sarjana, calon sarjana, pensyarah, penulis, budayawan, individu berpengalaman, siswa dan lain-lain dialu-alukan menyertai kategori kertas kerja terbuka ini. Pembentangan boleh secara individu atau kumpulan. Kertas kerja hendaklah ditulis dan dibentangkan dalam bahasa Melayu, manakala bahasa Inggeris hanya dibenarkan bagi penyertaan dari luar negara sahaja.

Naib Presiden PERADABAN, Aminuddin Mamat, berkata peluang ini bertujuan membuka ruang membantu individu berkeperluan khas pada segi akademik, tugas atau kerjaya, latihan, dan sebagainya, di samping kertas kerja terbuka ini boleh turut memberikan perkongsian ilmu dan pengetahuan luas bagi kepentingan masyarakat.

Penganjur tidak menyediakan sagu hati pada pembentang kategori kertas kerja terbuka ini, justeru bertujuan memberikan laluan bagi peluang dan keperluan di atas. Namun, pembentang tidak dikenakan yuran pendaftaran kepada Penganjur.

Individu berminat menyertai pembentangan kertas kerja terbuka ini boleh menghubungi Setiausaha Kertas Kerja Terbuka (Dr. Nasirin Abdillah) melalui telefon: 011-2920 2202 atau e-mel: [email protected]

Tarikh akhir serahan kertas kerja ialah pada 30 November 2021.

Webinar folkor ini akan disertai seramai 26 orang pembentang dari dalam dan luar negara pada kategori:
1. Kertas kerja Ucap Utama;
2. Kertas kerja Teras;
3. Kertas kerja dari Luar Negara; selain
4. Kertas kerja Terbuka.

Orang awam boleh mengikuti webinar ini secara percuma melalui sawang talian maya yang akan dimaklumkan kelak.


Fungsi Perulangan Kata dalam Tradisi Melayu

S.M. Zakir menampilkan kuasa perulangan kata dalam tradisi budaya Melayu, khususnya dalam penggunaan mantera.

Teks tradisi Melayu baik dalam bentuk prosa mahupun puisi tradisional banyak mempunyai perulangan kata sehingga sesetengah pihak melihatnya sebagai unsur lewah malah klise. Secara mudah pula, ia diasosiasikan dengan budaya tradisi Melayu yang dikaitkan bersifat suka mengulang-ulang dan melambatkan penyampaian fikiran dan makna yang jitu. Sebaliknya, banyak berlegar-legar dan bersifat pasif. Sifat suka mengulang-ulang dilihat tidak reaktif dalam menangani situasi dan menahan fikiran daripada terluah langsung dan keras. Hal ini adalah bersalahan dengan sifat sebenar budaya tradisi Melayu yang bukan sahaja bersifat reaktif tetapi juga membangunkan kebijaksanaan sejajar dengan ketamadunan Melayu yang tinggi.

Jika diteliti adat dan resam dalam budaya Melayu, kata-kata selalunya menjadi perkakasan untuk menyantuni hubungan antara manusia. Budaya Melayu tidak meletakkan kata-kata hanya sebagai alat komunikasi, sebalik menjunjung kata-kata sebagai sesuatu yang “suci”. Maka kata-kata menjadi cerminan kepada adab, dan ketinggian akal fikiran manusia Melayu. Malah dalam tradisi yang berakar dari zaman sebelum kemasukan Islam, kata-kata dalam budaya Melayu juga merupakan jambatan pada hubungan manusia dengan alam halus atau alam ghaib.

Penelitian terhadap penggunaan kata-kata dalam mantera Melayu misalnya, mempunyai pengulangan kata dalam ritmanya yang tersendiri. Pengulangan kata dalam mantera ialah bentuk penegasan yang sangat reaktif sifatnya. Malah, ia menghampiri kecenderungan untuk menguasai situasi dan menghunjamkan fikiran dalam bentuk “kekuasaan” yang tidak kelihatan. Perulangan kata yang berbentuk penegasan ini juga dibawa dalam puisi tradisional yang lebih bersifat sastera, seperti pantun, syair, seloka, gurindam, malah bentuk penulisan prosa tradisional seperti hikayat dan salsilah.

Berbalik kepada perulangan kata dalam mantera sekali gus melihat fungsi pengulangan kata dalam budaya tradisi Melayu, menurut Noriah Taslim dalam makalahnya “Mekanisme Kuasa dalam Mantera: Satu Analisis daripada Pendekatan Pragmatik” yang termuat dalam buku Pandangan Semesta Melayu Mantera (DBP, 2007) menjelaskan dengan huraian konkrit terhadap “kepercayaan” kuasa mantera. Menurutnya, dalam masyarakat tradisional, pramoden atau prasains, kuasa mantera dikaitkan dengan magis yang dipercayai tertakung dalam diri individu yang dianggap istimewa (pawang, bomoh dan sebagainya) dan terpaut pada kata-kata dan bunyi yang memberinya bentuk. Maka dalam konteks estetiknya, kata-kata atau bunyi mempunyai kuasa spiritual, mistik, ghaib, dan secara popularnya disebut magis atau sihir. Fenomena magis dalam masyarakat tradisional diasosiasikan oleh ahli-ahli etnologi dengan upacara dan mantera. Magis yang lahir ini kelihatannya diseru keluar melalui gabungan kata-kata yang berstruktur, perlakuan yang tertib dan objek-objek simbolik.

Berdasarkan situasi tersebut, maka mantera dalam masyarakat tradisional wujud daripada keperluan dan situasi psikologi yang mendesakkan tindak balas manusia. Menurut Malinowski (1954) ahli psikologi yang melihat fenomena ini, pada mulanya kata-kata tercetus secara spontan. Kemudian perkataan-perkataan yang khusus disusun dan distrukturkan menjadi suatu bentuk yang mudah dihafal, dilontarkan dengan penuh emosi terhadap objek sasaran. Dalam ruapan emosi yang mencetuskan ucapan tersebut, pergerakan anggota juga turut diperagakan. Bentuk bahasa tersebut kemudiannya dikenali sebagai mantera atau jampi dalam konteks masyarakat tradisional Melayu. Setelah itu, oleh kerana keberkesanannya dalam membina rasa berkuasa dalam diri individu dan memenuhi keperluan manusia berhadapan dengan realiti luarnya, diulang sebut dan diulang laku sehingga muncul menjadi ritual yang lebih sistematis dan simbolis. Upacara kemudiannya dijadikan lebih esoterik dan rasmi apabila proses pelaksanaannya dimandatkan kepada individu-individu terpilih yang digelar pawang, dukun atau bomoh.

Menurut Noriah Taslim lagi, masyarakat tradisional mempunyai kepercayaan yang kuat terhadap kuasa intrinsik bahasa yang mistik – kuasa ke atas makhluk dan alam. Melalui susunan bahasa yang terkawal dan struktur binaan yang khusus, bahasa dipercayai mempunyai kuasa “physico-magical” (negatif dan positif) yang cukup kuat ke atas makhluk dan alam. Kepercayaan ini cukup penting untuk kemandirian (survival) manusia dalam persekitaran yang tidak mudah dikuasainya. Melalui rumus-rumus bahasa yang tepat, mereka yakin dapat menundukkan musuh (yang nyata dan ghaib), melemahkan binatang buas, mendamaikan unsur-unsur alam yang mengancam (ribut, guruh, gempa dan kemarau), meningkatkan hasil perburuan dan pertanian, menyembuhkan penyakit, dan dengan itu dapat menguasai alam dengan mudah.

Ritual bahasa ini sering kali digunakan oleh pawang, dukun dan bomoh. Bahasa mantera ialah bahasa komunikasi yang tidak dapat diperendahkan kepada tahap keupayaan linguistik manusia biasa. Bahasa mantera ialah bahasa yang dapat difahami oleh makhluk halus. Ia bertujuan untuk berkomunikasi dengan makhluk halus dan mempengaruhi tindakan mereka. Kepercayaan kepada kuasa bahasa yang dapat menjelmakan atau menghidupkan tenaga-tenaga spiritual atau mistik dari masa silam, maka teknik verbal yang digunakan adalah amat berkesan untuk menyeru, menghela, dan memindahkan ciri, sifat, dan tenaga spiritual lain kepada penerima, menjadikannya sebagai penadah kepada kuasa-kuasa sakti atau magis yang berkesan.

Amatlah jelas di sini bahawa fungsi perulangan kata-kata dalam budaya tradisi Melayu adalah berakar daripada pohon psiki bangsa yang utuh dan jitu. Perulangan kata bukan sahaja satu tindak reaktif tetapi juga adalah tindak kekuasaan dalam menguasai manusia dan alam. Perulangan kata-kata ialah lambang pada takungan pemikiran yang menuju ke arah kekuasaan untuk menguasai dan mengatasi segala suasana dan keadaan. Dalam kata lain, perulangan kata ialah penegasan yang membangunkan pohon “kekuasaan” yang kukuh dalam diri manusia Melayu.

S.M. Zakir atau nama penuhnya Syed Mohd Zakir bin Syed Othman dilahirkan pada 4 Februari 1969 di Kota Bharu, Kelantan. Beliau memulakan kerjaya dalam industri media sebelum menjadi penulis sepenuh masa pada tahun 2000. Sepanjang berkarya, S.M. Zakir telah menerima banyak hadiah dan anugerah sastera, seperti Hadiah Sastera Malaysia 1994/1995 bagi kumpulan cerpen Merengkuh Langit (DBP, 1995) dan Anugerah Sastera Negeri Kelantan bagi kumpulan cerpen Sekuntum Kembang di Sayap Jibrail (Pustaka Nusa, 2001), selain Hadiah Sastera Perdana Malaysia, Hadiah Sastera Kumpulan Utusan, Hadiah Sastera Utusan-ExxonMobil, Hadiah Sastera DBP-Maybank, Hadiah Sastera 100 tahun Kuala Lumpur DBP-DBPKL, Hadiah Formula Malaysia, dan Anugerah GAFIM (kritikan filem). Beliau juga telah dinobatkan sebagai penerima Anugerah Sasterawan Muda Mastera 2010 dan penerima SEA Write Awards (Malaysia) 2011.


GTLF 2021: Dari Cermin Tilik ke Mikro-Cosmos

Untuk mendapatkan maklumat terkini, ikuti kami melalui Telegram

Ikuti catatan pengalaman Izzuddin Ramli menangani urusan festival susastera tahunan terbesar di Malaysia yang penuh mencabar, namun sempat melahirkan hikmah perkongsian seni dan suara yang kosmopolitan.

Pertama kali saya menyertai George Town Literary Festival (GTLF) adalah pada tahun 2015, sebagai seorang sukarelawan. Seperti para sukarelawan lain, tugas saya hanya tertumpu pada hal-hal teknikal; saya perlu memastikan pentas-pentas siap sebelum setiap acara bermula; menuntun para peserta yang datang dari pelbagai negara ke lokasi-lokasi acara; dan sering ke hulu ke hilir untuk dilihat sibuk. Enak menjadi sukarelawan. Kerjanya tidak terlalu berat, tetapi saya tetap mampu bertegur sapa dengan para penulis yang saya kenal dan tidak kenali. Sebahagiannya sudah saya baca karya-karya mereka. Namun, sialnya menjadi sukarelawan, saya tidak langsung berkesempatan mengikuti perbualan-perbualan pilihan saya.

Maka, di sela waktu, saya akan pulang ke Bangunan UAB, pentas utama festival, dan beristirehat di lobinya. Di situlah tempat para penulis berkumpul sambil menunggu acara mereka, kedai-kedai buku membentangkan judul-judul terbaharu, dan warung-warung menjual makanan yang kebanyakannya khas Pulau Pinang. Saya sering melabuh punggung di meja kopi di situ—mencari peluang untuk meminta penulis mencoretkan tandatangan pada buku-buku mereka yang saya beli. Di situlah juga tempatnya saya membelek-belek buku panduan festival. Kerana tidak berkesempatan mengikuti acara sebenar, saya menjelajah ke setiap acara melalui buku tersebut.

Tahun berikutnya saya ikut serta lagi. Tetapi kali ini sebagai salah seorang pemudah cara untuk dua buah sesi perbualan dalam bahasa Melayu. Salah satunya ialah perbualan bersama Sasterawan Negara A. Samad Said dan Muhammad Haji Salleh, serta Eddin Khoo, dan Amir Muhammad. Kami berbual tentang Hang Tuah dan hal-hal seputar dunia penterjemahan. Yang menariknya, itulah kali pertama GTLF menampilkan sesi perbualan dalam bahasa selain bahasa Inggeris. Ada rasa canggung juga mengendalikan acara berbahasa Melayu di tengah-tengah festival yang umumnya berbahasa Inggeris. Apalagi kalau itu satu-satunya.

Saya fikir GTLF hanya meraikan Pulau Pinang sebagai sebuah wilayah yang sifatnya rancak dan kosmopolitan. Sejak berabad lama, di pulau kecil itu, orang dari serata dunia datang membina hidup. Mereka membawa bersama kebudayaan masing-masing untuk ditawarkan di tempat baharu. Apa yang kita lihat di Pulau Pinang pada hari ini ialah sebuah kelahiran baharu hasil daripada nikah campur. Hal ini terpapar pada seni bina bangunan-bangunannya, makanannya, dan tidak terkecuali bahasanya—baik bahasa Melayu, Cina, Tamil, sekalipun Inggeris. Dalam keserabutan itu, bahasa Inggeris secara tidak langsung menjadi bahasa perantara.

Pada hujung tahun 2019, saya menerima panggilan daripada Pauline Fan. Penulis dan penterjemah Malaysia itu baru sahaja sempat menarik nafas panjang setelah selesai menguruskan GTLF 2019. Beliau mengundang saya untuk membantu beliau merencana GTLF bagi tahun-tahun hadapan. Kali ini sebagai kurator. Saya kurang pasti apa alasannya Pauline memperkira saya. Namun saya kemudian tahu bahawa Pauline, yang baru sahaja menjadi pengarah GTLF, sedang menanggung kegusaran. Bagi beliau, festival sastera terbesar di Malaysia ini terlalu Inggeris sifatnya, baik dari aspek bahasa mahupun isi-isi perbualannya. Beliau sendiri tidak mahu kalau GTLF kemudian hari dianggap hanya meminjam tempat, tetapi berpaling daripada melihat pergolakan di sekeliling—atau lebih jauh di rantau ini.

Jalannya adalah melalui bahasa. Namun, beliau tidak mahu bahasa Melayu hanya menjadi sekadar token, diberikan satu sudut kecil untuk bermain di festival. GTLF perlu menjadi antarabangsa dan dalam masa yang sama tetap Malaysia baunya. Saya rasa tidak pelik kalau beliau menanggung keresahan tersebut. Sebagai orang yang fasih berbahasa Inggeris, Melayu, malah Jerman, dan sudah sekian lama menterjemahkan karya-karya sastera daripada ketiga-tiga bahasa ini, serta kerja hariannya juga adalah bersama para penggiat seni tradisional di kampung-kampung, Pauline faham benar dengan politik bahasa yang berlegar.

Bagi Pauline, “Bahasa bukan sahaja wahana sastera dan pemikiran. Ia mengungkapkan semangat, naluri dan kata hati seseorang dan masyarakat. Setiap bahasa mempunyai nuansa tersendiri yang dibentuk oleh pengalaman dan pandangan dunia, yang tidak selalunya dapat ditangkap dalam bahasa perantaraan antarabangsa.” Tambahnya lagi, “Tanah air kita begitu subur dengan kepelbagaian bahasa — oleh itu, saya ingin menjadikan GTLF sebuah landasan yang mendukung kesemua aliran sastera di Malaysia, baik yang wujud dalam bahasa Melayu, Inggeris, Cina, dan Tamil, mahupun bahasa-bahasa orang asli di Semenanjung dan masyarakat peribumi di Sabah dan Sarawak.”

Kehadiran saya sebagai kurator bukan semata-mata untuk membangunkan dan menguruskan acara-acara berbahasa Melayu. Pauline sangat licik. Dengan saya, beliau berbahas, menawar-nawar, merenung, mempersoal, terus-menerus berbalah, dan menghempaskan kekecewaan terhadap pelbagai tajuk seputar sastera, bahasa dan dunia penulisan secara umum. Dari situ, kami perlahan-lahan membangunkan GTLF secara keseluruhan. Asasnya adalah untuk menghubungkan yang antarabangsa dengan yang tempatan; meraikan yang baharu dan yang lama; dan menggali-gali sastera daripada puluhan bahasa peribumi—khususnya bahasa-bahasa yang ada di kepulauan Borneo—untuk dibawa ke GTLF, dan kalau beruntung, dapat diterjemahkan kemudian.

Saya sendiri tidak dapat membayangkan bagaimana GTLF atau ‘festival’ secara umum dapat diadakan lagi …

Namun, baru ingin saya mengelamun—membayangkan diri saya tercegat di hadapan gedung festival sambil merokok tanda puas dengan segala yang telah saya bantu aturkan—kami menerima berita buruk: Malaysia baru mencatatkan kes COVID-19 pertamanya. Tidak berapa lama kemudian, seluruh negara diarahkan untuk berkurung di rumah. Celakanya, rencana kami untuk menganjurkan festival sastera itu secara fizikal menjadi kabur. Malah, saya sendiri tidak dapat membayangkan bagaimana GTLF atau “festival” secara umum dapat diadakan lagi. Bagaimana mungkin pesta yang sifatnya diraikan bersama dapat dilakukan ketika orang mula menjauhi satu sama lain.

Akhirnya, untuk tetap memahami dunia yang sedang mengenal-ngenal pelbagai kosa kata baharu atau yang jarang digunakan seperti “kuncitara”,  “penjarakan sosial”, dan “kuarantin”, maka kami memutuskan untuk berpindah ke dalam talian. Kami menyesuaikan diri dengan perubahan yang berlaku di sekeliling. Pada waktu itu, banyak kegiatan beralih ke dalam talian dengan pelbagai platform sudah tersedia. Hampir setiap hari ada acara dalam talian. Kumpulan-kumpulan penyair, khususnya yang muda-muda mengajurkan maraton bacaan puisi. Mereka menganjurkan forum-forum membahas hal-hal seputar sastera Malaysia, serantau dan antarabangsa.

Yang jelas, orang cuba memberi makna; merawat rasa terkejut apabila pertama kali dipaksa berkurung untuk suatu tempoh yang tidak jelas hujungnya.

Walau bagaimanapun, GTLF tidak ingin menambah kepada “kepenatan digital”, kebisingan, kelemasan, dan rasa “janggal” yang sudah mula dirasai sejak beberapa bulan selepas wabak. Apakan tidak, sebelum ini, jika ingin ke pertemuan-pertemuan sastera, orang perlu bersiap-siap setidak-tidaknya satu jam lebih awal; mandi dan makan, kemudian menaiki teksi atau LRT untuk ke tempat acara sastera. Selepas acara, kita boleh berbual-bual santai sambil mengopi sebelum berangkat pulang.

Di layar komputer atau telefon, kita hanya tinggal menekan butang sign out. Habis.

Maka, kami memilih jalan yang lebih perlahan, namun tetap cuba untuk menyuntik semangat “festival” kepada khalayak. Dengan kerjasama Nusantara Audiobooks yang berpangkalan di Kuala Lumpur, kami menghasilkan audio siar (podcast). Matlamatnya adalah untuk memberi peluang kepada para pengikut setia GTLF bersenang-senang dengan festival ini. Saya kira, audio siar pada awal tahun 2020 masih belum popular di Malaysia. Tidak banyak channel audio siar kendalian orang Malaysia yang boleh ditemui di Spotify atau Apple Podcast.

Ketika dunia sedang diselubungi wabak, kita pula melalui waktu merawat. Kita merintih dengan apa-apa yang telah hilang atau yang kita abaikan selama ini. Salah satunya ialah bagaimana kita merindui pertemuan fizikal, dan bagaimana media sosial merampas kemampuan kita untuk mendengar dengan lebih tekun dan “hadir”. Oleh itu, GTLF dengan tema “Through the Looking Glass” pada tahun itu memberi tumpuan kepada meningkatkan kepuasan mendengar dengan menyediakan kualiti audio yang terbaik. Jadi, orang boleh menentukan masa sendiri untuk “berfestival”. Kebetulan, saya juga lebih awal sedang mengendalikan audi siar sendiri.

Hasilnya, dalam segala kesempitan, GTLF 2020 berhasil menghadirkan seramai 82 orang penulis dan penyair secara maya, serta menerbitkan lebih kurang 28 episod audio siar, 11 daripadanya berbahasa Melayu, yang boleh terus didengari sehingga hari ini.

Bagi masa hadapan, GTLF perlu merombak cara pandang alam dan terbuka kepada pelbagai khayalan tentang dunia yang baharu …

Tahun 2020 menjadi tahun gelap, sepi dan hampir hilang. Ia adalah tahun di mana kita hanya mampu menghadap cermin tilik—baik secara harfiah mahupun kiasan. Termangu, kita menilai kembali hubungan kita dengan masyarakat dan alam. Kita meratapi bagaimana penutupan sempadan dan pergerakan yang terbatas telah memberikan kesan besar kepada landskap budaya. Tidak hanya GTLF, festival-festival sastera lain di seluruh dunia, baik besar atau kecil, menanggung nasib yang sama. Lebih daripada setahun, sastera—baik menulis atau membaca—menjadi sebuah pengalaman yang amat sunyi dan bersendiri.

Oleh itu, ketika Pauline mengundang saya untuk sekali lagi mengaturkan festival sastera ini buat tahun 2021, saya sedikit ragu-ragu. Apa sahaja festival, tidak mungkin seperti dahulu lagi. Namun, setelah bermain tarik tali buat kesekian kalinya, kami bersetuju untuk duduk merancang kalau GTLF tidak sekadar meratapi atau mengenang sengsara wabak. Bagi masa hadapan, GTLF perlu merombak cara pandang alam dan terbuka kepada pelbagai khayalan tentang dunia yang baharu. Biarpun hidup dalam keterkurungan, pandangan tetap harus ditala ke luar jendela.

Maka, dari kejauhan (tidak sempat sekalipun para panitia festival bertemu secara bersemuka), kami memutuskan untuk bergerak dengan tema Mikro-cosmos—untuk meneroka semangat kosmopolitanisme dan kesalinghubungan yang terjalin melalui sastera, bahasa dan pemikiran. Kami percaya bahawa, sekalipun kepayahan yang kita hadapi hari ini telah mengaburi keberadaan kita dan memperdalam lagi perpecahan masyarakat, kata-kata tetap setia dengan tugasnya. Ia membawa kita menjelajah bagi melihat pelbagai kemungkinan hubungan yang nikmatnya melampaui pahit manis hidup dalam pengasingan.

Melihat dari kaca mata Mikro-cosmos menjauhkan kita daripada rasa terperuk, sekali gus mengangkat setiap daripada kita menjadi warga dunia—warga kosmopolitan. Kepulauan Nusantara setidak-tidaknya sudah lama merangkul semangat sedemikian. Kepulauan yang terbuka dan buas ini senantiasa menyeru kepada angin pertemuan, keraian, pertentangan, mahupun percanggahan. Untuk memahami sifatnya yang tidak terjinakkan ini, kita mendampingi kesusasteraan, baik yang di rantau ini atau rantau lainnya.

Sudah tentu kita juga menoleh ke Pulau Pinang, melihat tanah tempat lahir GTLF ini sebagai sebuah mikrokosma kosmopolitan yang rancak di Nusantara. Ia menjadi sebuah wilayah tempat berakarnya ingatan, mekarnya khayalan dan bernafasnya cerita.

Pada kesempatan ini, saya menjadi lebih rapat dengan para penyair dari pulau Borneo seperti Thira Mohamad, Kulleh Grasi, Clariessa Kesulai, dan Nelson Dino yang akrab dengan ensera kaum Iban dan kissa kaum Suluk. Mereka sudah lama menjalinkan bebenang lisan dengan yang tersurat. Di kesempatan yang sama juga saya dibawa “merantau” oleh Faisal Tehrani dan penulis Singapura, Azhar Ibrahim yang membedah konsep kembara, kelana, petualang, dan pelimbang dalam kesusasteraan Nusantara.

Menyusun-atur GTLF pada tahun ini seperti berumah di tepi pantai. Kita merasai percikan air masinnya, tertiup oleh bayunya, apatah lagi ketika mendengar Wan Hanafi Su membacakan petikan daripada Angin Timur Laut karya Sasterawan Negara S. Othman Kelantan. Malah, perbualan Pauline Fan bersama penulis Jepun, Minae Mizumura dalam “The Shifting Shores of Language” tentang pengaruh pantai kebudayaan dan bahasa Jepun dan Amerika terhadap karya Minae turut membawa semangat yang sama.

Optimis dengan pengantarabangsaan tidak bermakna kita tidak langsung bersikap kritikal terhadapnya. Kita juga mengintai sisi-sisi gelap pengantarabangsaan serta kuasa seperti penjajahan, penjarahan dan kapitalisme global. Melalui perbualan Adriana Nordin Manan bersama Mukoma Wa Ngugi, Juvita Tatan Wan dan Nazry Bahrawi, kita meneroka bagaimana sastera melakukan penyah-jajahan di rantau Asia dan Afrika.

Senarainya memang panjang dan tidak dapat dibicarakan dalam catatan pendek ini.

Namun, ketika sibuk mengatur festival GTLF pada tahun lalu, saya sempat mengeluh kepada Pauline bahawa, menghadirkan sebuah festival sastera secara maya ialah suatu kerja yang lebih memenatkan. Malah, bagi saya, ruang maya tetap tidak mampu memberikan sensasi festival fizikal. Ruang maya sememangnya membantu, tetapi ia tidak harus menggantikan yang fizikal.

Saya memikirkan, perlunya kita perlahan-lahan kembali ke azali, menghadirkan sesuatu yang boleh disentuh dan dihidu. Dengan kerjasama jurnal Svara, maka lahirlah sebuah jurnal sastera bercetak yang diberi nama Muara: Confluence|Pertemuan—sekali lagi namanya berbau pasir pantai atau lebih tepatnya mencerminkan kecairan dan keterhubungan.

Alasan untuk menerbitkan Muara juga sebahagiannya adalah untuk meraikan ulang tahun kesepuluh GTLF. Di lembar Muara, kami cuba untuk mempertemukan diri dalam ingatan dan kedalaman yang tidak berdasar. Melalui esei, cereka, sajak, ulasan buku, dan terjemahan, seramai 36 orang penulis, penyair dan penterjemah bermain dengan pelbagai bentuk idea dan khayalan, lalu mentafsirkan kenyataan-kenyataan kita yang tidak menentu.

Tahun ini ialah tahun penganjuran GTLF yang kesebelas. Seperti biasa, GTLF sentiasa cuba untuk menghadirkan segala (khususnya angin dan semangat) yang baharu pada setiap tahun. Malah, jumlah penulis dan penyair yang siap untuk menyertai—biarpun secara maya—adalah lebih ramai berbanding dengan tahun-tahun sebelumnya.

Di meja tulis, saya duduk merenung bagaimana saya mula terlibat dalam penganjuran festival sastera terbesar di Malaysia ini. Saya hadir ketika GTLF sudah berumur remaja. Jalan yang saya ambil ialah jalan yang sudah dirintis cantik oleh para pendahulu saya. Kini, tugas berat yang perlu dipikul oleh Pauline dan saya sendiri adalah untuk memastikan hal itu: menjadikan GTLF sentiasa Malaysia dan bergetah remaja.

Acara rasmi George Town Literary Festival (GTLF) akan berlangsung pada 25–28 November 2021. Ikuti makluman acara festival ini sepanjang tarikh itu di laman rasmi GTLF dan halaman Facebook rasmi GTLF.

Izzuddin Ramli ialah penulis, penterjemah dan kurator George Town Literary Festival.


Semarak Puisi UKM: Pemangkin Bahasa, Budaya dan Sastera

Untuk mendapatkan maklumat terkini, ikuti kami melalui Telegram

Bangi – Sasterawan Negara (SN) Dato’ Dr. Zurinah Hassan, SN Dato’ Seri Dr. A. Samad Said, penyair dan pengkritik Dato’ Dr. Rahman Shaari, penyair Indonesia, Jose Rizal Manua dan Muhammad Kafrawi, dan Deklamator Kebangsaan, Lin Haslinaz, merupakan antara personaliti yang menyemarakkan program Semarak Puisi UKM 2021 pada 6 November, 8.30 malam secara dalam talian menerusi media sosial Dewan Bahasa dan Pustaka dan pelantar Zoom Universiti Kebangsaan Malaysia (UKM).

Zurinah Hassan menyampaikan puisi beliau berjudul “Semalu” secara puitis melalui alunan sajak dan dendangan syair bersulamkan peringatan kepada mahasiswa agar tidak mudah berputus asa dalam perjuangan hidup.

Sementara itu, Sasterawan Negara ke-4, A.Samad Said yang lebih mesra dengan panggilan Pak Samad dengan tegas mengutarakan amanat tentang kepentingan masa daripada persepsi orang lama kepada golongan muda lewat sajak beliau, “Inti Masa”.

Program Semarak Puisi UKM 2021 ialah ajuran Pusat Kebudayaan Universiti, UKM dengan kerjasama Majlis Kebudayaan Universiti-universiti Malaysia (MAKUM), Jabatan Kebudayaan dan Kesenian Negara (JKKN), Dewan Bahasa dan Pustaka (DBP) dan Persatuan Penyair Malaysia (PENYAIR).

“Program ini merupakan satu platform yang terbaik bukan sahaja dapat menjalinkan persefahaman yang erat antara UKM bersama organisasi mahupun badan-badan kesenian di luar, malah sebagai sebuah universiti watan, program seumpama ini memperlihatkan UKM terus berdaya saing serta meningkatkan usaha dan kualiti, seiringan dengan nilai TERAS yang menjadi naratif baharu UKM,” kata Prof. Dato’ Ir. Dr. Othman A. Karim, Timbalan Naib Canselor, Hal Ehwal Pelajar, Universiti Kebangsaan Malaysia, saat menyampaikan ucapan wakil universiti dalam acara ini.

Dalam usaha untuk memupuk minat dan kecintaan seni sastera dan budaya tanah air, program ini menampilkan persembahan seni melalui deklamasi puisi dan nyanyian lagu-lagu puisi oleh para sasterawan, penggiat seni sastera, tokoh budaya dan akademik, wakil pemuisi dari Indonesia, pensyarah dan mahasiswa UKM dengan bertemakan “Mengilham Harapan, Mencipta Masa Depan”, selaras dengan moto UKM yang menyambut usia ke-51 tahun penubuhannya pada 18 Mei 2021 yang lalu.

Sebagai ikhtiar mengeratkan jalinan antara UKM dengan badan kesenian luar, progam ini menyajikan persembahan selingan yang unik daripada dua orang pemuisi dari Indonesia, Jose Rizal Manua dengan puisi “Sengseng Tengtes Sreepbrebeet” dan Hang Kafrawi yang mendeklamasikan sajak “Ini tentang Awang: Tak Perlu Rindu”.

Turut menjayakan program tersebut ialah Presiden PENYAIR, Dato’ Rahman Shaari yang mendeklamasikan sajak beliau bertajuk “Dalam Kesopanan Kita”, manakala Presiden dan Pengasas Alumni Bengkel Puisi Merdeka dan Exco Pemuisi, Harlym Yeo atau nama sebenar Yeo Hock Lim menyuntik semangat kepada generasi muda agar memelihara ketuanan tanah air dan menyambut cabaran zaman melalui karya nukilan Ahmad Shukri Abdulah berjudul “Ceritera Pohon Bangsa”.

Turut menyemarakkan acara tersebut ialah Dato’ Dr. Ibrahim Ghaffar (Sanggar Damai Abadi), dan Deklamator Kebangsaan Lin Haslinaz daripada Kementerian Pendidikan Malaysia. Masing-masing melontarkan bait-bait puitis dan penuh semangat lewat karya sendiri berjudul “Nilai Cabaran, Kitalah Penerus Perjuangan” dan “Mengilham Harapan Mencipta Masa Depan”.

“UKM terus gagah berdiri dalam usaha memartabatkan bahasa Melayu serta mensejagatkan ilmu berpaksikan budaya kebangsaan. Selain memperkasakan kualiti pendidikan dalam bidang kebudayaan dan kesenian, program ini memperlihatkan kesungguhan UKM memperkukuhkan peranannya meneraju kemajuan pendidikan tinggi serta pengembangan ilmu seni, budaya dan warisan negara,” kata Dr. Tan Awang Besar, Setiausaha Bahagian Dasar Kebudayaan, Kementerian Pelancongan Seni dan Budaya Malaysia (MOTAC), ketika berucap merasmikan program ini.

Menurut beliau, Kementerian Pelancongan Seni dan Budaya Malaysia menyambut baik usaha Pusat Kebudayaan Universiti, UKM dalam mengadakan program Semarak Puisi ini kerana ia selari dengan Dasar Kebudayaan Negara (DAKEN 2021), iaitu ke arah pemeliharaan dan pemuliharaan serta penyemarakan seni budaya warisan bangsa. Katanya lagi, selain dapat melahirkan rasa cinta masyarakat Malaysia terhadap bahasa dan sastera Melayu, khususnya puisi, adalah menjadi tanggungjawab kita bersama untuk melestarikan bahasa dan sastera Melayu sebagai salah satu warisan negara.

“Marilah kita bersama-sama memastikan agar seni, budaya dan warisan kita sentiasa diangkat dan dipertahankan demi kelangsungan identiti budaya bangsa. Justeru, saya menyeru kepada seluruh warga universiti serta seluruh Keluarga Malaysia agar terus mendukung aspirasi ini supaya aspek seni, budaya dan warisan negara terus terpelihara,” seru Dr. Tan Awang Besar kepada para penonton.

Beberapa orang warga UKM dalam kalangan pentadbir, pendidik dan mahasiswa turut menyumbangkan persembahan mereka, termasuk Mohamadiani Hj. Kasian, Mantan Pegawai Kebudayaan, UKM, yang berpuisi dengan karya Diani Kancil berjudul “Menggapai Harapan, Mencapai Kejayaan”; Tuan Haji Abd Razak Hussin, Mantan Pendaftar, UKM dengan puisi SN Usman Awang bertajuk “Universiti Kebangsaan”; dan Prof. Dato’ Ir. Dr. Othman A. Karim mendeklamasikan sajak Anuar Abdullah, “Mengilham Harapan, Mencipta Masa Depan”.

Turut menghangatkan persembahan program ini ialah pensyarah kanan dan pelajar tahun dua Fakulti Sains Sosial dan Kemanusiaan, UKM, Dr. Zubir Idris melalui puisi Dr. Shafie Abu Bakar, “Universiti Kebangsaan Malaysia” dan Muhammad Danial Mukhlis bin Salleh dengan karya sendiri, “Hikayat Watan Bitara”.

Selain warga UKM sendiri, program ini turut mendapat sokongan dan dukungan pelbagai institusi, seperti Universiti Utara Malaysia (UUM), Akademi Seni Budaya dan Warisan, dan Jabatan Kebudayaan dan Kesenian Negara (JKKN). Masing-masing menampilkan wakil peserta yang tidak kurang hebatnya, seperti Pensyarah Sekolah Pengajian Pendidikan, UUM, Prof. Madya Dr. Nor Hasimah Ismail dengan puisi sendiri berjudul “Impian dan Harapan”,

Mohd Kamarulzaman Taib dengan sajak nukilan Che Kem berjudul “Pakngah Datang dalam Mimpi” dan Ketua Pengarah JKKN, Tuan Haji Mesran Mohd Yusop mempersembahkan sajak sendiri bertajuk “Teraju Dinanti”.

Bagi meredakan kehangatan persembahan deklamasi puisi, program ini juga menghidangkan sajian berupa persembahan nyanyian sebagai selingan daripada Kombo Pusat Kebudayaan Universiti, UKM. Dendangan lagu puisi Masihkah Kau Ingat menjadi persembangan penutup yang menggamit nostalgia para penonton.

Acara yang berlangsung selama lebih kurang dua jam lima belas minit itu dikemudikan oleh Saifulkhairi Ahmad, dan bacaan doa dipimpin oleh Ustaz Muhammad Haziq Abdul Samad.

Dalam ucapan selaku wakil universiti, Othman A. Karim mengharapkan semoga lebih banyak lagi aktiviti kebudayaan dan kesenian dapat dilaksanakan selepas ini.

Menurut beliau, program seumpama ini juga dapat menjadi pemangkin yang menggalakkan lebih banyak penghasilan penyelidikan bahasa, kebudayaan dan kesusasteraan Melayu.


Cakna dan Cinta akan Tulisan Jawi sebagai Identiti Bangsa Warisan Nusa

Untuk mendapatkan maklumat terkini, ikuti kami melalui Telegram

NEGERI SEMBILAN − Sejarah tulisan Jawi di Malaysia berkait rapat dengan kedatangan para pedagang Arab. Tulisan Jawi mula berkembang melalui aktiviti perdagangan dan perniagaan yang dijalankan oleh orang-orang Arab di samping aktiviti dakwah Islamiah yang menggunakan tulisan Jawi secara meluas.

Susur galur sejarah tulisan Jawi di Indonesia pula tiada bezanya daripada di Malaysia. Perkembangan ejaannya juga sama. Yang membezakannya cuma dari segi kekerapan penggunaannya yang masih lagi kurang dalam masyarakat. Namun begitu, masih ada segelintir dalam kalangan masyarakat Indonesia yang mencintai tulisan Jawi, terutamanya di sekolah-sekolah pondok.

Sementara itu, sejarah tulisan Jawi di Brunei Darussalam pula bermula seawal kurun ke-10 menerusi penemuan batu-batu nisan di Bandar Seri Begawan dan kawasan sekitarnya. Batu nisan ini walaupun ditulis dalam bahasa Arab jelas membuktikan bahawa huruf-huruf tersebut telah mula bertapak dan diperkenalkan kepada masyarakat tempatan sejak tarikh tersebut.

Sehubungan dengan itu, program untuk memartabatkan dan melestarikan tulisan Jawi di Nusantara yang melibatkan negara serumpun seperti Malaysia, Indonesia dan Brunei Darussalam telah berlangsung dengan jayanya bermula pada pukul 9.30 pagi tadi. Program ini diadakan untuk menyemarakkan semula penggunaan tulisan Jawi dalam kalangan masyarakat.

Antara topik yang dibincangkan termasuklah sejarah dan kedudukan tulisan Jawi, tulisan Jawi dalam sistem pendidikan dan usaha pemugaran dan pelestarian tulisan Jawi di Nusantara. Selain itu, antara cadangan dan usaha pemugaran dan pemartabatan tulisan Jawi pada era digital kini termasuklah melalui penerbitan buku dalam tulisan Jawi dan menyebarkannya dalam segenap wahana, menanam sikap rasa bangga diri dalam kalangan masyarakat untuk menggunakan tulisan Jawi, meneruskan usaha pengajaran tulisan Jawi dari peringkat sekolah rendah hingga universiti dan memberikan peluang kepada pelajar sekolah untuk menjawab soalan SPM dalam tulisan Jawi.

“Tulisan Jawi merupakan satu warisan negara yang wajar dipelajari oleh masyarakat. Oleh itu, usaha untuk memartabatkan dan memugar tulisan Jawi sangat perlu bagi meningkatkan ilmu pengetahuan tentang kedudukan tulisan Jawi di negara serumpun dan bagi memupuk rasa cinta akan tulisan Jawi dalam kalangan masyarakat.”

Demikianlah antara penerangan yang diberikan oleh beberapa orang panel jemputan, iaitu Profesor Emeritus Dr. Muhammad Bukhari Lubis (Mantan Profesor UPSI, Malaysia), Profesor Muhammad Husnan Lubis (Universiti Sumatera Utara) dan YM Tuan Haji Mohammad Shahrol Azmi bin Abd Muluk (Timbalan Pengarah, Pusat Penyelidikan Jawi dan Kitab Turath, Kolej Universiti Perguruan Ugama, Seri Begawan, Brunei). Moderatornya pula ialah Dr. Rabahyah Tahir (Pensyarah IPG Kampus Pendidikan Teknik, Malaysia) yang bersiaran secara langsung (secara dalam talian) dalam program Bual Bicara Webinar Antarabangsa anjuran IPG Kampus Pendidikan Teknik, Bandar Enstek, Negeri Sembilan, yang bertajuk “Pemugaran dan Pelestarian Tulisan Jawi di Negara-negara Serumpun; Malaysia, Indonesia dan Brunei Darussalam”.


Utamakan Kesantunan Berbahasa dalam Penulisan Surat

Kuala Lumpur – Kesantunan berbahasa merupakan elemen yang terpenting dalam penulisan dan pengucapan. Hal ini disebabkan kesantunan berbahasa yang diterapkan dalam penulisan dan pengucapan itu secara tidak langsung akan mempamerkan budi bahasa dan keluhuran pekerti bangsa. Seperti yang terjunjung tinggi dalam ikrar Rukun Negara, bahawa sesungguhnya bangsa Malaysia akur dan patuh pada pengaplikasian kesopanan dan kesusilaan dalam kehidupan.

Baru-baru ini, kesantunan berbahasa turut diperkatakan dalam “Rancangan Sana Sini: Cakna Bahasa (Budi Bahasa dalam Surat)”, iaitu sebuah rancangan bersiri yang banyak memberikan maklumat kebahasaan kepada seluruh rakyat Malaysia. Fokus perkongsian itu berkaitan dengan cakna bahasa yang tertumpu pada budi bahasa dalam surat. Tetamu undangan pada kali ini ialah Encik Zaidi Ismail, iaitu Perancang Bahasa, dari Dewan Bahasa dan Pustaka (DBP), dan rancangan ini dikendalikan sepenuhnya oleh Puan Ziana Nasir, iaitu Peneraju BERNAMA Radio.

Encik Zaidi Ismail membuka tirai perkongsian bagi sesi rancangan pada kali ini dengan memberikan penjelasan yang berkaitan dengan jenis dan fungsi surat. Menurut beliau, sebelum adanya jaringan internet aplikasi seperti WhatsApp dan e-mel, penulisan surat menjadi media komunikasi utama yang menghubungkan semua pihak. Dalam hal ini, penggunaan penulisan surat sebagai media komunikasi utama lebih tertumpu pada penulisan surat tidak rasmi. Bagi urusan rasmi, surat masih digunakan hingga kini.

Penggunaan penulisan surat rasmi mempunyai dua situasi. Yang pertama, surat rasmi untuk urusan peribadi. Walaupun situasinya peribadi tetapi format penulisannya menggunakan format penulisan surat rasmi. Bagi situasi kedua pula ialah penulisan surat rasmi organisasi.

Tambah beliau, jika dianalisis dari struktur penulisan surat rasmi, terdapat 14 elemen keseluruhan dalam sepucuk surat. Secara umumnya, dalam membezakan antara surat rasmi dengan surat tidak rasmi, sepucuk surat rasmi mempunyai “kepala surat” di bahagian atas dan bahagian bawahnya ada “slogan”, manakala rujukan yang digelar sebagai rujukan pengirim dalam surat tidak rasmi pula biasanya hanya menggunakan “Yang Benar” sahaja.

Dalam surat rasmi khususnnya surat rasmi organisasi khasnya kerajaan, maka akan adanya rujukan diri pengirim. Contohnya, “Saya yang menjalankan tugas” bagi kakitangan awam. Yang terkini digunakan ialah “Saya yang menjalankan amanah’.

Beliau turut menyatakan bahawa perbezaan yang paling ketara adalah melalui penggunaan sapaan atau rujukan hormat dalam penulisan surat rasmi. Isi kandungan surat rasmi memerlukan penulisan nombor, sementara bagi surat tidak rasmi hanya menggunakan pemerengganan sahaja.

Selain itu, beliau juga berpendapat bahawa dalam penulisan surat rasmi, penerapan elemen budi bahasa sememangnya sudah ada dan telah dipraktikkan secara sendirinya melalui format yang sedia ada. Namun begitu,beliau sangat menyarankan agar penulisan surat tidak mengabaikan penggunaan tatabahasa.

Dalam surat rasmi sudah ada unsur budi bahasanya. Cuma dari segi tatabahasanya sahaja yang perlu ditambah baik.

Beliau turut mengalakkan masyarakat untuk mendapatkan buku yang bertajuk Di Sebalik Kata dan Canggihnya Bahasa Melayu-Wacana Penulisan Rasmi terbitan DBP yang menyediakan panduan atau rujukan penulisan surat rasmi. Selain itu, DBP juga menyediakan bengkel atau kursus penulisan dokumen rasmi kepada jabatan atau organisasi yang ingin mendalami hal yang berkaitan dengan penulisan rasmi secara berpakej dan secara individu.